text:
Liturjiya iratubwira none ibya Yezu Kristu. Irabikora ishingiye ku bimenyetso bibiri : Umwami n’Umushumba. Ni ibimenyetso bibiri umuntu adashobora kusobanura ngo abimareyo, bikatwereka impande ebyiri za Yezu nyamara zivuga umuntu umwe, zisobanura ubumwe dufitanye na Yezu. Muri ariya mashusho yombi dusangamo ukuntu Yezu atambagira amateka y’ugucungurwa kwacu kandi akatugezaho ubuhanga buhambaye dukwiye kuvana kuri liturjiya ya none.
Tubanze turebe ibice bigize amasomo. Mu gice cya mbere (isomo rya mbere na Zaburi), haraganzamo ishusho y’Umushumba ; naho mu gice cya kabiri (isomo rya kabiri n’Ivanjiri), hakaganza ishusho y’Umwami.
Mu isezerano rya kera, ishusho y’Imana-Mushumba usanga umuhanuzi Ezekiyeli ayitindaho cyane (nkuko Hozeya atinda kuy’umugeni, Izayi agatinda k’Uhoraho Umubyeyi) ; uwo Ezekiyeli ni na we twumvise mu isomo rya mbere. Ni igisingizo cy’urugwiro rw’Uhoraho : « njye ubwanjye nzishakira intama zanjye, kandi nziragirire… nzazibyagiza ziruhuke. Nzashakashaka iyazimiye, ngarure iyatannye ; iyakomeretse nyomore, naho iyari irwaye nyondore ». Umuhanuzi arashaka kutwereka neza ukuntu Imana yegera abantu muri iriya shusho y’umushumba. « Ndagiwe n’Umushumba mwiza ntacyo nzabura ; anyobora mu rwuri rutoshye, akanshora ku iriba ry’amazi afutse… ».
Mu isomo rya kabiri nkuko twabivuze tubonamo ishusho y’Umwami, mu mwanya w’iy’Umushumba. Pawulo Mt aravuga ukuntu buri kiremwa cyose kizibumbira kuri Kristu wazutse, akatubwira muri iyo mvugo ye, iby’ubuyobozi bwe ; bushushanya ubuyobozi yavanye kwa Se, akabukoresha atsinda buri mwanzi we, uwa nyuma uzatsindwa akaba urupfu, maze Imana ikaba byose muri bose ».
Iyo ntumwa ikaduhishurira ityo injyana n’icyerekezo cy’amateka n’icy’isi : biri mu rugendo bihanze amaso Urumuri rudahangarwa, bihanze amaso « Cyuzuzo cya byose ». T. de Chardin yakundaga kwita iyo mpera y’ubuzima duhanze amaso « Omega » ashingiye ku magambo yo mu gitabo cy’Ibyahishuwe Kristu avuga ati : « Ndi Alfa na Omega, Uwahozeho, Uriho kandi Uzaza ».
Abahanga mu mateka y’isi usanga bafata ibi ho urwenya. Kuko iyo urebye neza usanga aho kwisuganya bahanze amaso cyuzuzo cya byose, usanga ahubwo basa n’abasubira inyuma, umuco urushaho gucika mu bantu. Intambara, n’indwara z’amoko yose umuntu abona byatuma avuga ati: iyi si nta ruhengekero ifite. Usanga abantu bayituye twarabaye nk’ikiguri cy’intozi bakubisemo ibuye, usanga buri wese anyanyagiriye mu bye nta kureba mugenzi we (biratangaje kubona hari nabo usuhuza bakaguhururiza).
Ni mu rumuri rw’ukwemera tubonera buriya bumwe muri Kristu Pawulo Mt yatubwiraga haruguru. Uyu mugezi w’ubumwe muri Kristu, mu maso y’abantu usa nk’utemba usubira inyuma, nyamara mu maso y’ukwemera nyako uragenda ugana inyanja y’ubuzima bw’iteka.
Ivanjiri ya none yatwigisha iki ? Ikintu gikomeye itwigisha ni uko uko kugarukira Imana kw’ibiremwa byayo bitazakorerwa mu kavuyo. Hazaba ubushishozi, urubanza. Ibyo Yezu atubwira muri iriya shusho y’urubanza rwa nyuma bisa nk’ibitangaje. Ko yari amenyereye kutwibwirira ko ari Umushumba mwiza uhuriza intama ze mu gikumbo kimwe (Yh 10,16), none uyu munsi akaba atubwira iby’umushumba utandukanya intama akagira imikumbi ibiri itandukanye burundu : umwe w’ihene undi w’intama. Umushumba arazibukirira intama ze Umwami w’umucamanza « wicaye ku ntebe y’ubwami ».
Twibaze none : kuki iby’aya mashusho anyuranye ku munsi wa Kristu Umwami ? Liturjiya ya none igamije iki mu kuduhitiramo ariya masomo ?
Ndemeza ko igitekerezo cy’ingenzi ari iki. Ubuzima bwacu bugizwe n’ibihe bibiri (deux temps) binyuranye. Igihe cya mbere ni iki turimo hano ku isi. Muri cyo duhuriramo na Kristu « Mushumba mwiza » ; icyemezo n’umugambi wo gukurikira uwo Mushumba ni twe bireba ; ni byo Pawulo Mt yita « igihe gikwiye » cyangwa « umunsi w’uburokorwe » (2 Co 6,2). Hazagera igihe ariko tuzarenga umuryango maze twinjire mu buzima bushya : aho tuzahurira na Kristu « Mucamanza », aho icyemezo n’umugambi atari twe bizaba bireba, kuko nta gihe cyo kwisobanura tuzaba dufite, ahubwo ari urubanza tuzaba ducibwa. Ababyeyi bacu mu kwemera uko batuzirikanaga iyo bibukaga « uriya munsi » byabateraga ubwoba ; bagahora batwibutsa uriya munsi w’uburakari bw’Imana, aho buri kiremwa cyose kizazukira kumva urubanza rwacyo. Nta kibi twakoze tutazahanirwa.
Abantu bashatse buri gihe uko basobanura ibya ruriya rubanza bagenda bashyiraho inzego zazabaho nyuma y’ubu buzima. Nibwo bamwe batekerezaga iby’ibihe bishobora kubaho mbere y’uko tugera kuri uriya munsi. Bamwe bati (nka Origène) umuntu yaba apfa maze akinjira mu kindi kintu. Ibyo ariko ni ukubeshya : Imana irema ntiyashatse gukina, ngo uyu munsi ikugire umuntu ejo uzabe inyamaswa cyangwa icyatsi. Umubwiriza ati « aho igiti cyikubise niho kiguma » (Mubw 11,3), ntawe kandi usubira inyuma ngo aze kutubwira uko bimeze nkuko Ivanjiri ibitubwira kuri wa mukire na Lazaro (cf. Lk 16,27).
Aya magambo arakomeye kandi yateye ubwoba abantu badusumbije kure ubutagatifu. Liturjiya ya none ntiyashatse kudutera ubwoba iyatubwira kuri uyu munsi wa Kristu Umwami. Arashaka kutwibutsa ko tukiri mu gihe cyo kwakira agakiza, muri wa « munsi w’uburokorwe ». « Uyu munsi niba mwumvise ijwi rye, ntimunangire umutima wanyu » : turasabwa rero kwibukiranya kugira ngo igihe tugifite « uyu munsi », he kugira uheranwa n’icyaha. Hebr 3,13.
Ubu rero Kristu ni Umushumba mwiza twabwiwe na Ezekiyeli. Kandi koko ibyo yabwirije umuhanuzi we arimo kubidukorera uyu munsi. Yaduhurije hamwe none ngo atwiragirire mu rwuri rutoshye rw’amasomo y’iki cyumweru n’umugati we w’ubuzima aza kutugaburira. Niba hari intama yari yaje hano yakomeretse cg irwaye kubera icyaha, arayisaba kumwegera ngo ayikirishe ibanga ry’isakramentu rya Penetensiya maze ayisige akamuri k’imbabazi n’impuhwe bye.
Icyo dusigaje ni ukuvugira hamwe tuti « Ndagiwe n’Umushumba mwiza, Uhoraho, ntacyo nzabura ».


c: text/html

text:
Libiya: 26 ntibahiriwe no guhunga Afurika berekeza i Burayi
Amakuru aturuka mu gihugu cya Libiya, aratangaza ko abantu 23 bakomoka muri Somaliya na 3 bakomoka muri Eritereya, baguye mu mpanuka y’imodoka ubwo bageragezaga kwerekeza ku mugabane w’u Burayi, banyuze muri Libiya.
Amakuru dukesha igitangazamakuru africareview, atangaza ko aba bitabye Imana, biganjemo abagore n’abana, bashatse kunyura i Tripoli, umurwa mukuru wa Libiya, aho bizeraga ko nyuma yo guca mu butayu bwa Libiya, bambukana amazi magari bityo bakajya gushaka ubuzima ku mugabane w’u (...)
Amakuru aturuka mu gihugu cya Libiya, aratangaza ko abantu 23 bakomoka muri Somaliya na 3 bakomoka muri Eritereya, baguye mu mpanuka y’imodoka ubwo bageragezaga kwerekeza ku mugabane w’u Burayi, banyuze muri Libiya.
Amakuru dukesha igitangazamakuru africareview, atangaza ko aba bitabye Imana, biganjemo abagore n’abana, bashatse kunyura i Tripoli, umurwa mukuru wa Libiya, aho bizeraga ko nyuma yo guca mu butayu bwa Libiya, bambukana amazi magari bityo bakajya gushaka ubuzima ku mugabane w’u Burayi.
Ambasaderi wa Somaliya muri Libiya, Abdigani Mohamed Wa’ays, yatangaje ko iyi kamyo yari itwaye aba bantu 120 ndetse n’imifuka ya Sima, yarenze umuhanda kubera umuvuduko no kuba ipakiye birengeje urugero, bituma iyo mpanuka ihitana ubuzima bwa bamwe mu bari bayirimo.
Yakomeje agira ati “Nyuma y’aho inzego z’umutekano muri Libiya zitahuriye ko aba batoroka umugabane w’Afurika bakoreshaga imodoka zitwaye ibyatsi bakishamo, ubu basigaye bakoresha imifuka ya sima kugira ngo polisi itabatahura.”
Abaturage batandukanye bakomoka mu bihugu byo mu majyarugu ya Afurika no mu ihembe ryayo, bavuga ko bahungira ku mugabane w’u Burayi, kubera ibibazo by’inzara ndetse n’intambara, ariko kugerayo ugasanga bibagora kuko abenshi barohama mu nyanja ya Mediterane (Mediterranean Sea).
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Byinshi utari uzi kuri Cholesterol
Kuri ubu aho indwara nyinshi zitandura zirimo umutima, kanseri diyabeti n’izindi zikomeje kwiyongera niko abantu bagenda bamenya ibya Cholesterol ariko nabwo usanga hari abatiyisobanukiwe neza.
Ubusobanuro bwa cholesterol
Cholesterol ni intungamubiri umubiri witabaza cyane. Cholesterol ijya gusa n’ibinure, ariko yo ikorohera cyane, iba hose mu turemangingo tw’umubiri. Cholesterol ituruka ahantu habiri : mu biryo ndetse n’umubiri urayikorera ubwawo. Nk’ umwijima ufite ubushobozi bwo gukora cholesterol yose umubiri ukenera ukayigeza mu mubiri binyuze mu maraso.
Umumaro wa cholesterol
Umubiri wawe ukenera cholesterol kugira ngo ubashe gukora imisemburo, vitamine D ndetse n’ibindi bigufasha kugogora ibiryo. Umubiri wawe ufite ubushobozi bwo gukora cholesterol yose ukeneye, ariko inaboneka kandi mu biryo bitandukanye urya
Cholesterol igera mu bice bitandukanye by’umubiri inyuze mu maraso mu dufuka duto twitwa lipoproteins (soma ; lipoproteyine) ; utu dufuka imbere aba ari ibinure naho inyuma ari proteyine, akaba ariho dukura iri zina ryatwo ; lipoproteins.
Habaho ubwoko 2 bwa lipoproteins butwara cholesterol mu bice bitandukanye by’umubiri ; izikoresha uburemere bucye (Low-Density Lipoproteins ; LDL) n’izikoresha uburemere bwinshi (High Density Lipoproteins ; HDL). Ibipimo biri mu rugero kuri buri bwoko ni ingenzi ku buzima bwiza.
Cholesterol mbi n’inziza
LDL niyo izwi nka ‘cholesterol mbi’. Ibipimo biri hejuru cyane kuri ubu bwoko bituma igenda ikipakira mu mijyana ; imijyana ni udutsi duto dutwara amaraso kuva ku mutima ujyana mu mubiri.
HDL yo izwi nka ‘cholesterol nziza’. Ubwiza bwayo buturuka ko itwara cholesterol kuva mu bice bitandukanye by’umubiri iyijyana ku mwijima. Umwijima usohora iyi cholesterol mu mubiri.
Uko cholesterol mbi (LDL cholesterol) igenda iba nyinshi mu maraso niko ibyago byo kurwara indwara z’umutima ziyongera. Cholesterol nziza (HDL cholesterol) uko iba nyinshi mu maraso, niko izi ndwara zijya kure yawe.
Cholesterol mbi nyinshi mu maraso, akenshi abayifite usanga batanabizi kuko nta kimenyetso kiba kigaragaza ko urwaye.
Umwijima ukora cholesterol nyinshi (imbi n’inziza) igihe uriye ibiryo bikungahaye ku binure byuzuye (saturated fat) cyangwa bigerekeranye (trans fats)
Ni ayahe mafunguro akungahaye ku binure byuzuye ?
- Pizza n’ikimuri (cyangwa fromage) izi zigurwa mu maguriro atandukanye (ziba ku mwanya wa mbere)
- Inyama zitukura n’ibikomoka ku mata byose
- Inkoko cyane cyane izikaranze mu mavuta
- Sosiso, akabenzi n’izindi nyama zokeje zose
Ni ayahe mafunguro akungahaye ku binure bigerekeranye ( trans fat) ?
Trans fat zongera uburyohe bw’ibiryo, ibyo zirimo bishobora kumara igihe kirekire bitarakoreshwa kandi ntibyangirike, ariyo mpamvu ma maguriro menshi uzazisanga mu biryo bifunitse.
- Amafiriti yo mu dupaki kimwe n’akorwa muri fast food nyinshi
- Ibiryo byinshi bikaranze mu mavuta, iyo mavuta amaze igihe kirekire akoreshwa ukongera akayabika biba akarusho. Kuko ubu bwoko bw’ibinure buterwa akenshi n’umwuka witwa hydrogen (soma hidorojene) uhura n’amavuta.
- Margarine cyangwa blue band
- Keke zitandukanye (izi zitwa gateau) cyane cyane izakonjeshejwe cyane, pancakes ( crepe) ndetse n’ubundi bwoko bwa za gato.
- Inkoko zikaranze n’ibindi
Inama : Kubera ko bidashobokera buri wese kureka burundu ibinure byuzuye, dore ko binaboneka mu yandi mafunguro (nubwo ari ku rugero ruto) afitiye akamaro cyane umubiri nk’amafi, amavuta ya olive, ubunyobwa, n’ibindi. Inama nziza twabagira ni ukugabanya urugero uryamo aya mafunguro tumaze kubabwira.
Byatanzwe na Phn, Biramahire Francois


text:
Mu 2006 hafunzwe bimwe mu bigo by’imari iciriritse byagaragaweho imicungire mibi yanatumye bihomba, nyuma y’icyo gihe na bwo ibindi bigo bimwe byarahombye, kandi byose bijyana amafaranga y’abaturage bari barabibikije n’ubwo hari n’abari babibereyemo umwenda ukomoka ku nguzanyo.
Muri Kanama uyu mwaka, Guverineri wa Banki Nkuru y’igihugu, John Rwangombwa, yatangaje ko guverinoma y’u Rwanda yiyemeje kwishyura 75% by’ubwizigame abanyarwanda batandukanye bari barashyize muri ibyo bigo by’imari iciriritse.
Nk’uko bigaragara mu Itangazo ryashyizwe ahagaragara, Banki Nkuru y’u Rwanda yavuze ko ibigo byahombye mu 2006, abari barabibikijemo amafaranga bishyuwe 50%.
Muri iryo tangazo, ni na ho BNR yatangaje ko guhera kuwa 14 Ugushyingo uyu mwaka kugeza kuwa 25 Ugushyingo, hazaba igikorwa cyo kubarura abagomba kwishyurwa, aho abari barabikije mu bigo by’imari byafunzwe mu 2006 bazahabwa igice gisigaye kingana na 25%, naho ababikije mu bigo byahombye nyuma bo bakazahabwa ayo 75%.
Ubwo yatangazaga uko ubukungu bw’igihugu buhagaze muri Kanama uyu mwaka, Rwangombwa yavuze ko amafaranga azishyurwa aba bantu yamaze gushyirwa mu ngengo y’imari y’uyu mwaka wa 2016/2017 kandi ba nyirayo bazishyurwa bitarenze amezi abiri ari imbere.
BNR yateganyije aho kwibaruriza
Mu Mujyi wa Kigali, abagomba kwishyurwa bazajya babarurirwa ku Ishuri ribanza rya Muhima, irya Kimironko II, Urwunge rw’Amashuri rwa Nyanza mu Murenge wa Gatenga ho mu Karere ka Kicukiro.
Abo mu Karere ka Gicumbi bazibaruriza mu ishuri ribanza rya Gacurabwenge, i Musanze babarurirwe mu ishuri ribanza rya Nyamagumba, i Muhanga ni mu Ishuri ribanza ryitiriwe Mutagatifu Ndereya (E.P Saint André); i Rubavu ni muri Stella Maris, i Huye babarurirwe muri APEF.
Ab’i Karongi bo bazabarurirwa mu ishuri ribanza rya Gatwaro, i Rwamagana babarurirwe mu Ishuri ribanza ry’Abayisilamu, i Nyagatare bo ni mu Ishuri ribanza ryitiriwe Mutagatifu Leonard (Ecole Primaire St. Leonard), mu gihe i Rusizi ho icyo gikorwa kizajya kibera mu Ishuri ribanza ry’Abadivantisiti rya Kamembe.


text:
Iyi mibare igaragazwa n’Umuryango mpuzamahanga wita no gufasha abafite ibibazo by’imirire, World Relief, uvuga ko mu mwaka wa 2015 hari abana 800 bagaragaraho imirire mibi muri Rusizi, ariko ngo bafite intego ko muri uyu mwaka bagomba kugabanuka bakagera kuri 600.
Byabagabo Justin umuhuzabikorwa wa World Relief ati “Nk’umwaka ushize dutangira abana bari mu mirire mibi bari 800 ariko ubu ngubu mu mihigo abasigayemo ni 600, twatangiye mu kwezi kwa gatandatu muri 2015. Ni ukuvuga ngo hamaze kugabanukaho 200, intego yacu ni uko mu Karere ka Rusizi hatagaragara abana barwaye bwaki.”
Akomeza avuga ko ku bufatanye n’akarere iyi ntego bazayigeraho baha amahugurwa abajyanama b’ubuzima, babigisha uburyo bateka indyo yuzuye, gutunganya uturima tw’igikoni n’izindi ngamba.
Bamwe mu bajyanama b’ubuzima 40 bahawe aya mahugurwa mu gihe cy’iminsi ine, bavuga ko ubumenyi bungutse bazabwigisha abaturage bakabasha kurwanya imirire mibi ikigaragara muri bamwe mu bana.
Umujyanama Ruberanziza Joseph yagize ati “Twigaga uko bakora banahinga mu karima k’igikoni ndetse n’uburyo bahinga ibihumyo, ubumenyi nkuye hano ngiye gufasha abaturage aho dutuye, tubigishe guhinga imboga ku butaka buto, ibihumyo byo twabonye ko umuntu ashobora no kubihinga mu nzu bitagombeye gusaba ubutaka bunini. Ubu biragaragara ko abaturage bagenda bikura mu mirire mibi.”
Nathalie Ntankovu yunzemo ati “Twiga ibijyanye no kurwanya imirire mibi, bidufasha kumenya neza abana bafite imirire mibi noneho tukegera ababyeyi babo bana tukabafasha kuyirwanya tubigisha uburyo bateka indyo yuzuyemo intungamubiri zose.”
Umuyobozi ushinzwe ubuzima mu Karere ka Rusizi, Gatera Eugide, avuga ko ku bufatanye na World Relief, batanga amatungo magufi, imirama y’ibihumyo mu rwego rwo kurwanya imirire mibi.


text:
Ibi bigaragara mu mushinga w’uruganda rushya rw’amashanyarazi azakomoka kuri nyiramugengeri, watangiye imirimo mu Murenge wa Mamba, Akarere ka Gisagara.
Leta yahaye umushoramari, Hakan Karasoy, hegitari 4200 mu gishanga cy’Akanyaru, kuva mu Murenge wa Gishubi mu Karere ka Gisagara kugera mu Karere ka Bugesera, ku kiraro cya Rwabusoro. Nyiramugengeri iri muri iki gice,ikaba ishobora kugaburira uruganda mu gihe cy’imyaka 30.
Uruganda ruzatunganya iyi nyiramugengeri, rutange amashanyarazi angana na megawati (MW) 80 mu cyiciro cya mbere mu mpera z’umwaka wa 2019,ariko nyuma rukazongeraho izindi 40.
Sosiyete Hakan Ltd izakora uyu mushinga w’amezi 42, uhereye ku itariki 14 Ugushyingo 2016, ubwo Leta y’u Rwanda yasinyanaga amasezerano n’umushoramari.
Eng.Nkurikiyumukiza Gaspard ukuriye ishyirwa mu bikorwa ry’uyu mushinga yeretse itangazamakuru ko imirimo yatangiye, kandi n’Abanyarwanda bazungukiramo tekinoloji izakoreshwamo, bikaba bikubiye no mu masezerano.
Yagize ati “Umushoramari yasezeranye na leta ko imirimo idasaba tekiniki zihambaye zo kuva hanze izakorwa n’Abanyarwanda, ariko imirimo isaba inzobere mu cyiciro runaka, haba mu kubaka uruganda cyangwa gucukura nyiramugengeri hazitabazwa izizaturuka hanze, ariko zitaje gukora mu gihe cyo guhora ino, bazaza bahugure Abanyarwanda bakore ya mirimo.”
Akurikije ibyiciro by’uyu mushinga, Eng. Nkurikiyumukiza avuga ko uyu mushinga uzakorana na za IPRC, higishwa tekinoloji ikoreshwa.
Uretse abazahugurirwa mu Rwanda, anavuga ko biteganyijwe ko uruganda ruzajya gutangira gutungunya amashanyarazi, hari Abanyarwanda babarirwa muri 50 bazaba bavuye kwiga muri Finland iby’iyo tekinoloji. Bazamarayo umwaka n’amezi atandatu.
Kubw’ibyo, uru ruganda rw’amashanyarazi, ruzagera igihe rushiremo abanyamahanga.
Nkurikiyumukiza yagize ati "Mu ntangiriro bizaba ari 100 % ari abanyamahanga ariko bari kumwe n’abenjenyeri b’ino aha, nyuma y’imyaka itanu muri ba banyamahanga hasigaremo 50%, na 50% y’abanyarwanda ; mu myaka icumi ruzaba 100 % rukoreshwa n’Abanyarwanda gusa."
Mu mizo ya mbere hari no gucukura nyiramugengeri, uru ruganda ruzakoresha abakozi babarirwa hagati ya 1000 na 1500.


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 7,1-3.15b-17)
Bavandimwe, 1Malekisedeki, Umwami w’i Salemu, umuherezabitambo w’Imana Isumba byose; ni we wasanganiye Abrahamu wari umaze gutsinda Abami, nuko amuvugiraho amagambo y’umugisha. 2Ni we kandi Abrahamu yeguriye igice cya cumi cy’iminyago. Izina rye risobanura mbere na mbere «umwami w’ubutabera», hanyuma kandi kuba umwami w’i Salemu bivuga «Umwami w’amahoro». 3Byongeye Malekisedeki nta se uzwi, nta nyina, nta bisekuruza, nta we uzi igihe yavukiye n’igihe yapfiriye, maze agashushanya atyo Umwana w’lmana, akaba kandi n’Umuherezabitambo w’iteka ryose.
15bTuzirikana ko umuherezabitambo uje ari uwo mu cyiciro cya Malekisedeki;16akaba atabugejejweho n’amategeko y’abantu, ahubwo n’ububasha bw’ubugingo buhoraho. 17Dore koko ibyamwemejweho: «Uri umuherezabitambo iteka ryose, wo mu cyiciro cya Malekisedeki. »
ZABURI (Zab 110 (109), 1, 2, 3,4)
Inyik/ Uri umuherezabitambo iteka ryose : Kristu na Nyagasani.
Uhoraho yabwiye Umutegetsi wanjye,
Ati« Icara iburyo bwanjye,
kugeza igihe abanzi bawe,
mbagira umusego w’ibirenge byawe!»
Inkoni yawe y’ubutegetsi yuje ububasha,
Uhoraho azayirambura igere kure uhereye i Siyoni;
«Ganza, ugenge abanzi bagukikije!»
Wahawe ubutware kuva ukivuka,
Wimikirwa ku misozi mitagatifu:
«Mbese nk’ urume rutonda mu museke,
uko ni ko nakwibyariye!»
Uhoraho yarabirahiriye,
kandi ntazisubiraho na gato,
ati«Uri umuherezabitambo iteka ryose,
ku buryo bwa Malekisedeki.»
IVANJILI
+ Amagambo yo mu Ivanjili ntagatifu uko yanditswe na Mariko (Mk 3, 1-6)
1Umunsi umwe Yezu yongera kwinjira mu isengero, maze ahasanga umuntu wari ufite ikiganza cyumiranye. 2Ubwo bagenzuraga Yezu ngo barebe ko amukiza ku munsi w’isabato, bagira ngo babone icyo bamurega. 3Nuko abwira uwo muntu wari ufite ikiganza cyumiranye ati «Haguruka, uze hano hagati!» 4Maze arababwira ati «Ni iki cyemewe ku munsi w’isabato, ari ukugira neza, cyangwa ari ukugira nabi? Ari ugukiza umuntu, cyangwa se kumwica?» Nyamara bo baraceceka. 5Nuko abararanganyamo amaso arakaye, ashavujwe n’imitima yabo yanangiye. Ni ko kubwira uwo muntu ati «Rambura ikiganza cyawe.» Nuko arakirambura, kirakira. 6Abafarizayi basohotse, baherako bajya inama n’Abaherodiyani yo gushaka uko bamwicisha.


text:
Vélodrome d’Hiver yubatswe igenewe kwakira imikino olimpiki yo mu mpeshyi mu1924, ifite ibice bigenewe kunyurwamo amagare n’indi mikino ngororamubiri.
Icyo gihe u Bufaransa bwafatwaga nko mu mudendezo w’Abayahudi kuko bwabahaga uburenganzira busesuye kimwe no muri Leta Zunze Ubumwe za Amerika.
Ibintu byahinduye isura ubwo mu ntambara ya kabiri y’Isi, Abadage bari bayobowe n’aba-Nazi ba Adolf Hitler, bagabye igitero ku Bufaransa bakabutsinda mu 1940, batangira kugenzura igice cy’Amajyaruguru.
Abayahudi bahise batangira kugira ubwoba, batangira kwiyoberanya igihe bafite aho bifuza kwerekeza ndetse bamwe barekeraho kwambara inyenyeri ku gituza, ubundi cyari ikimenyetso batafashaga hasi.
U Bufaransa bwatereranye Abayahudi
Ku itegeko ry’Abadage, u Bufaransa bwatangiye kunoza umugambi w’uko bwazakusanya Abayahudi bukabahuriza mu nkambi bagombaga kuvanwamo bagakoreshwa ubucakara ubundi bakicwa.
Abayahudi batangiye kwiyandikisha kuri sitasiyo za polisi muri superefegitura (sous-préfectures), imyirondoro ikandikwa ku mafishi yitiriwe André Tulard wari Komiseri wa Polisi ushinzwe serivisi z’abanyamahanga n’ibibazo by’Abayahudi.
Abafite ubwenegihugu bw’u Bufaransa n’abakomoka bari bafite amafishi atandukanyije amabara kandi akabikwa hakurikijwe umwuga wa nyirayo n’umuhanda atuyeho.
Hatangiye inama zitandukanye hacurwa umugambi w’uko kubakoranya ngo bavanwe muri icyo gihugu bizagenda biyobowe n’abayobozi b’Abafaransa.
Inyandiko zitandukanye zigaragaza ko Abadage bari basabye ko hafatwa Abayahudi 20,000 bafite hagati y’imyaka 16 na 50, hagasigara abagore batwite cyangwa bonsa.
Gusa mu buryo bwo kuzigama igihe, kubatandukanya byagombaga gukorerwa aho bazabahuriza bwa mbere, naho abana batazajyana n’ababyeyi bakazashyirwa mu miryango.
Nyamara ibyo byasaga n’urwiyerurutso, kuko iperereza ryaje gukorwa nyuma na Serge Klarsfeld yabonye ubutumwa bwa René Bousquet wari Umunyamabanga mukuru wa Polisi y’u Bufaransa, asaba ba perefe b’uduce Abadage bagenzuraga kudatwara Abayahudi bakuru gusa ahubwo n’abana ntibabasige.
Ishyirwa mu bikorwa ry’uyu mugambi
Gukoranya Abayahudi byatangiye mu gitondo cyo kuwa 16 Nyakanga 1942, ubwo abapolisi bagera ku 4500 b’Abafaransa bagendaga bafata uwitwa Umuyahudi wese i Paris.
Émile Hennequin wayoboraga Polisi yaho, kuwa 12 Nyakanga yari yatanze itegeko ko “ibyo bigomba kuba ku muvuduko wo hejuru, nta jambo na rimwe nta no kujurira.”
Abayahudi bagera ku 11,000 bafashwe mu munsi umwe gusa, abatari kumwe n’imiryango yabo burizwa imodoka boherezwa mu gace ka Drancy abandi bajyanwa muri Velodrome d’Hiver (Vel’ d’Hiv).
Bashyizwe muri iyo nyubako ari igihiriri, amadirishya arafungwa kandi hari ubushyuhe bw’impeshyi, badafite amazi yo kuywa, ibiribwa cyangwa ibikoresho by’isuku.
Mu cyumweru kimwe gusa, Abayahudi bahafungiwe bari bamaze kugera ku 13,152 barimo abana 4,051, kandi iyo nyubako yaragenewe kwakira abantu 9000 baje kwirebera imikino.
Byaje kugaragara ko abana bafite imyaka hagati ya 2-16 bafunganywe n’ababyeyi babo, baturukaga ahanini mu Budage, Austria, Pologne, Repubulika ya Czech n’u Burusiya.
Mu cyumweru cyakurikiyeho, baje kuvanwa muri iyo stade bajyanwa mu nkambi za Pithiviers, Beaune-la-Rolande mu Majyepfo ya Paris, abandi bajyanwa muri Drancy, aho abenshi bapfiriye.
Ahagana mu mpera za Nyakanga n’intangiriro za Kanama, Abayahudi bari muri izo nkambi batandukanyijwe n’abana babo. Mbere yo kuhabavana, buri mfungwa babanje kogoshwa umusatsi no gusakwa bikomeye.
Abenshi bajyanwe mu nkambi ya Auschwitz yaguyemo Abayahudi batangira ingano, kuko bibarwa ko nibura mu bagera kuri miliyoni 1.3 bayoherejwemo, miliyoni 1.1 bahaguye.
Mu gutwara abo Bayahudi kandi abana bagera ku 3000 bisanze basigaye mu nkambi Pithiviers na Beaune-la-Rolande bonyine, nabo bajyanwa muri Auschwitz mu modoka zifunze hose, aho biciwe kimwe n’abandi hakoreshejwe acide ya Zyklon B.
Mu mezi abiri yakurikiye ifatwa ry’Abayahudi bajyanwe muri Vel’ d’Hiv, nibura abagera ku 1000 berekezwaga muri Auschwitz mu minsi ibiri cyangwa itatu.
Kugera mu mpera za Nzeri 1942, Abayahudi bagera ku 38,000 bajyanwe muri Auschwitz ariko kugera mu 1945, abari bakiri bazima babarurirwaga muri 780.
Inyandiko zitandukanye zigaragaza ko nibura hagati ya 1940 na 1944, u Bufaransa bwafashe Abayahudi bagera ku 75,000 bari babutuyemo bakaza kwicwa, hakarokoka abagera ku 2500.
Nubwo iki gikorwa cyagizwemo uruhare n’ubuyobozi bw’u Bufaransa ndetse n’abakozi mu nzego za leta, hari n’abashimirwa uruhare bagize mu gufasha Abayahudi kurokoka, hari abanyapolitiki bavuga ko ntacyo u Bufaransa bukwiye kubazwa kuko bwakozwe Repubulika itarabaho.
Ibi ariko kuri iki Cyumweru tariki ya 16 Nyakanga 2017, Perezida Emmanuel Macron w’u Bufaransa ari kumwe na Minisitiri w’Intebe wa Israel, Benjamin Netanyahu, yavuze ko ari igikorwa ‘cyateguwe n’u Bufaransa, kubatwara, mbese hafi ibintu byose, n’urupfu rw’abantu 13,152 bari bafite imyemerere y’Abayahudi" nk’uko tubikesha RFI.
Inyubako ya Vélodrome d’hiver yaje guturitswa mu 1959, ubu hasigaye ibimenyetso biriho n’urwibutso rw’ayo mateka ya Jenoside yakorewe Abayahudi.


text:
Musenyeri Augustini MISAGO witabye Imana ku wa 12/03/2012 yashyinguwe kuri uyu wa kane tariki ya 15/03/2012 muri Katedrali ku Gikongoro. Ni umuhango wari witabiriwe n’abantu benshi. Abepiskopi b’u Rwanda bose, bamwe mu bepiskopi b’i Burundi, abapadri, abihayimana n’abakristu bari baturutse imihanda yose bahuriye ku Gikongoro ngo basezere bwa nyuma kuri Musenyeri Augustini MISAGO.
Igitambo cy’Ukaristiya cyatuwe na Nyiricyubahiro Myr Tadeyo NTIHINYURWA Arkiyepiskopi wa Kigali. Hagiye hagarukwa k’ukwihangana kwaranze Musenyeri Misago, kandi abafashe ijambo muri uwo muhango wo kumuherekeza bwa nyuma bagiye bose bavuga uburyo Musenyeri Augustini MISAGO yari umuhanga, urangwa n’ukuri kandi akarangwa no gukunda umurimo unoze.
Yakoze byinshi mu buzima bwe birimo gushyira mu rurimi rw’ikinyarwanda Bibiliya Ntagatifu, yagize uruhare mu mirimo yatumye habaho Bibiliya Ijambo ry’Imana. Ari igitabo cya Misa, ari ibitabo by’amasomo imyaka ABC byose yabigizemo uruhare rukomeye kugira ngo bijye ahagaragara kandi bifashe imbaga y’Imana. Asize kandi ahaye Diyosezi ya Gikongoro umurongo usobanutse ukubiye mu gitabo yashyize ahagaragara, akaba yaracyise TUGENDERE HAMWE.
Nyagasani amwakire mu be kandi aruhukire mu mahoro.


text:
Hari umwana w’umukobwa, akitwa Nyiranda. Yari yarajujubije ababyeyi be. Bamusigaga ku rugo akiba inzoga cyangwa amata, bamubaza uwakoze ibyo ati « simbizi.» Kandi ibintu ari we wabiyogoje! Bagira ngo babitse ibiryo by’abana bato akabirya; nyina yamubaza, akavuga ko atazi uwabyibye!
Hari umwana w’umukobwa, akitwa Nyiranda. Yari yarajujubije ababyeyi be. Bamusigaga ku rugo akiba inzoga cyangwa amata, bamubaza uwakoze ibyo ati « simbizi.» Kandi ibintu ari we wabiyogoje! Bagira ngo babitse ibiryo by’abana bato akabirya; nyina yamubaza, akavuga ko atazi uwabyibye!
Bityo mbese ugasanga igihe cyose uwo mwana akunda gukorakora, kunyukura utuntu twose, gupfundura inkono n’ibindi. Iherezo ariko baza kumutaruraho iyo ngeso. Ako kamenyero yari yarafashe akiri muto, kaza kumuviramo ingeso atazikura!
Ababyeyi be ntako batagize ngo bayimuceho, ariko bikaba guta inyuma ya Huye! Ndetse yamubayemo akarande, ababyeyi be, rubanda, abo bigana bose, baje kumenya ko Nyiranda agira akaboko karekare!
Mu museso wa kare ababyeyi baramubyutsaga ngo ajye mu ishuli; aho rubanda akabaduka atagombye kugundira ikirago nk’uko abana bamwe bakunda kubigira! Nyiranda agakaraba agatima kari ku biti by’amacunga byari iruhande rw’inzira yanyuragamo ajya mu ishuli. Ndetse n’adahishije yapfaga guca! Bigatuma akererwa ishuri. Umwarimu yamubaza icyamukerereje, Nyiranda akamusubiza ko ababyeyi bari bamutumye. Mbese ari bo, ari n’umwarimu we, ntawamenyaga aho Nyiranda akerererwa.
Iherezo Mwarimu wa Nyiranda na we aza kumenya ingeso ye. Ababyeyi be bo bari barayitahuye kera, kuko bari basigaye bamugenzura! Bajya kugira aho bajya bagakinga inzugi zose, akarusigara inyuma. Umwana atangira kunanuka kubera gushukura, yaryaga ibyo bamugaburiye, ntibimubuze kugira umururumba, ntahage, agahora ahagaritse agatima.
Umunsi umwe, nyina aza kwibagirirwa imfunguzo imuhira. Nyiranda azibonye ati « natanzwe!» Agufatira imfunguzo vuba vuba akebaguza, maze akugira mu nzu, aho nyina yakundaga kubika ibintu, ahumira ku gikombe cyuzuye umuti wari ugenewe kwica isazi ati « reka mbanze nirenze aka gakombe, mbone kwitonda ! Na njye ndore ye! Aho mama angejeje no kunkingirana kwe!»
Mu gihe atangiye kugotomera, nyina aba arakinguye. Nyiranda akubitwa n’inkuba! Nyina amukubise amaso ati «aho murabona! Sinakubwiye ubusambo bwawe! Ubwo burozi urabukizwa n’iki? Wari uyobewe ko ari umuti so yazanye wo kwica isazi? Mbese ubundi urinda kwiba ari uko wabuze icyo urya? Hari undi tuvunikira utari wowe? Uri intezarubwa!»
Nuko nyina atangira gutabaza abahisi n’abagenzi, ashaka uwamurangira umuti wo kumurutsa. Muri bo haboneka umwe w’inararibonye, amurangira amata ho umuti. Amutegeka kumuha menshi ngo yijute.
Bakimara kuyamuha, umwana arushaho kugira iseseme no kumererwa nabi mu nda, nuko sinakubwira acisha hasi no hejuru! Nyamara ariko ntibyamubuza gukomeza kumererwa nabi, amara igihe kirekire atajya mu ishuri, arahira kuzongera kurya icyo adahawe.
Si jye wahera hahera Myiramda!
Bronze
Ibitekerezo
Iyi foto ni iya Ngunda ntabwo ari iya Nyiranda Kanda hano umusubize
BIBAHO HARI ABANA MBONA NUBU BAMEZE NKURIYA Kanda hano umusubize
Mushyireho Undi Mugani Ndabasubiza Aruko Majije Kuwusoma Kanda hano umusubize


text:
Filimi zisusurutsa umutima
“Wagira ngo Yehova yasomye ibyo ababyeyi batekereza.” Uko ni ko umugabo wo muri Maleziya yavuze amaze kubona filimi z’abana zifite umutwe uvuga ngo Ba incuti ya Yehova
Kuva ibice bya mbere by’izo filimi byasohoka kuri DVD, Abahamya ba Yehova bakoze izindi filimi z’abana, zirimo Kalebu n’umuryango we. Izo filimi, ubu ziboneka ku rubuga rwa jw.org, zigisha abana amahame mbwirizamuco n’amasomo yo mu buryo bw’umwuka y’ingenzi, urugero nk’impamvu bagomba kwirinda kwiba n’uko basenga Imana.
Filimi ya mbere muri izo z’uruhererekane imaze guhindurwa mu ndimi 131, kandi igirira akamaro abana bo hirya no hino ku isi.
Barayikunze cyane
Umubyeyi ufite abana batanu yaranditse ati “tumaze kubona DVD ifite umutwe uvuga ngo Tega amatwi, wumvire maze uzabone imigisha, mu cyumweru kimwe twari tumaze kuyireba incuro zigere kuri 50.”
Umwana wo mu Bwongereza witwa Millie ufite imyaka 12, afite musaza we w’imyaka 15 witwa Thomas, wavukanye indwara ifata koromozome (trisomie 21). Millie yaranditse ati “Thomas afite filimi za Kalebu kuri iPad ye; ibyo bituma ashobora kuzereka incuti ze ku ishuri. Akunda kuririmba agaragaza ibyiyumvo, ku buryo yigeze kuririmba bigatuma mushikiwacu arira. Biba bishimishije.”
Ava ufite imyaka 8, amezi 9 n’iminsi 25 yaranditse ati “Kalebu na mushiki we bigisha neza abana.”
Mikaylah yaranditse ati “mfite imyaka itandatu. Mwarakoze cyane kuduha DVD ivuga ngo Tega amatwi, wumvire maze uzabone imigisha. Inyigisha gutega amatwi ababyeyi banjye kandi ni byo bishimisha Yehova.”
Irimo inyigisho
Umusore umwe ukora filimi z’abana utari Umuhamya yarebye filimi yacu ivuga ngo Kwiba ni bibi. Yaratangaye cyane, by’umwihariko atangazwa no kumenya ko ari itsinda rito cyane ryakoze iyo filimi. Yaravuze ati “nzi abantu bakora mu masitidiyo mato n’amanini akora bene izo filimi, kandi hari igihe najyaga nibaza uko gukorana n’abo bantu biba byifashe. Ariko iyo akazi kabo karangiye, usanga nta kindi bagezeho uretse gukora filimi zisetsa abantu mu masaha make. Filimi zanyu zo zihindura ubuzima bw’abana, zibatoza gutandukanya icyiza n’ikibi, kandi zikabafasha gufata imyanzuro myiza. Ibyo mukora bifite intego kandi bifasha abantu.”
Ababyeyi bo hirya no hino ku isi na bo ni uko babibona. Umubyeyi umwe yaranditse ati “umwana wanjye w’imyaka itatu witwa Quinn, yarimo areba filimi ifite umutwe uvuga ngo Tugirane ubucuti na Yehova. Twarayirebye maze indirimbo igezemo hagati, ashyira akaganza ke ku mutima, arambwira ati ‘ma, kureba iyi filimi bisusurutsa umutima.’ ”


text:
Ibi ni biyagaragajwe n’Ubushakashatsi bwakorewe mu ishuri ryiga ibijyanye n’ibyaha ryitwa Griffith University mu gihugu cya Australia.
Icyatangaje abashakashatsi ngo ni uko usanga n’impinja zivuka ku bantu b’abanyamujinya nazo ziwugaragaza kandi zitarabona umuntu warakaye.
Umujinya ngo waba ukoresha itsinda ry’imitsi igera kuri 7 ituma umuntu ashobora mu rwego rwo hejuru kubonwa uko atari . Abashakashatsi ngo bashakaga gusobanukirwa imimerere umuntu aba arimo iyo yarakaye, maze umwe muribo witwa Sell akaba impuguke mu mitekerereze y’abantu agira bati “ ubushakashatsi bwacu bwa vuba bwatweretse ko akajinya gafasha ba nyirako kakabatera akanyabugabo mu gihe baba bagerageza kurwanira inyungu zabo.
Naho Cosmides wigisha imitekerereze (psychologie) , avuga ko uko umuntu azamura uburakari aterwa no kutagira icyo ageraho ari nako muri we hazamuka imbaraga zo gukora no kudapfusha ubusa ibyo yungutse, ibyo bikaba bitandukanye no ku bantu batagira icyo bitaho, naho John Tooby, avuga ko basanze abantu b’abanyambaraga barakara vuba, bagakunda guharanira inyungu zabo kandi nyuma bagashimishwa no kugera ku byo bashakaga.
Na none bagaragaza ko biba bisaba ko umuntu ugaragara nk’umunyamujinya amenya kuwugenzura kugirango utamukoresha mu nzira mbi akaba agomba kuba ari umuntu uzi kuganira n’abandi, kujya impaka mu mahoro kandi akirinda ko ibirwanira imbere muri we bigaragarira abantu bose hanze. Kandi agahora agerageza guhisha ishyaka imbere muri we. Intambara arwana mu mutima we zo kwiteza imbere nta wundi ugomba kuzimenya keretse niba ari umujyanama we.
Icyakora abashakashatsi bavuga ko ari ibintu bigora benshi kuko uhura nabo ugahita usoma mu maso yabo ko hari ikibahangayikishije.
Ariko umushakashatsi Sell yongeraho ko kugira isura ikobanye, ifunze, imihiro ku gahanga atari ikimenyetso ko uyu muntu ari mu ntambara gusa
Gutyo abantu bameze batyo bamwe babikora bagamije gutera abandi ubwoba no kubacecekesha ngo babamenyeshe ko bo aria bantu bashoboye kandi bahabwa amahoro no kubona abantu babatinya. Na none kandi ngo iyo abantu babagendera kure, ntibabavugishe uko biboneye bituma bumva batekanye kuko batinyitse.
Ku rundi ruhande, ngo mu gihe waba udafite kamere yo guharanira uburenganzira bwawe kandi mu by’ukuri ukaba udafite imbaraga zagufasha kubigeraho ngo kurakara wabyihorera kuko nta cyo byazakugezaho.
Ubwo burakari umushakashatsi Cosmides akaba yarabugereranyije , yabugereranyije no gukangata, atanga urugero rw’igikeri cyifora ngo gikange ushaka kukigirira nabi , ndetse n’inguge yo mu bwoko bwa baboon ishinyika ikerekana amabwene yayo mu gihe ikeka ko uyiteye mu bwatsi bwayo nayo ikabikora igaragaza ko aho hantu ari ahayo.
Aba bashakashatsi bakavuga ko uburakari bavuga hano atari umujinya w’umuranduranzuzi ahubwo ko ari icyo twakwita ishyaka riranga bamwe mu gukora ibintu abandi bo ugasanga bitabafasheho.
Urubuga nkoranyambaga Wikipedia, ruvuga ku bintu bitandukanye , rwerekana ko umujinya ari imwe muri kamere zitandukanye umuntu yaremanywe kandi ko kuwugira atari cyo kibazo, ahubwo ko ikibazo ari abantu bamwe batabasha kuwugenzura. Muri make kurakara no kwanga akarengane kagukorerwa no kumenya inzira ubicishamo ngo ni byo abantu bakwiye kwigishwa kuva mu bwana aho kurebera amabi abakorerwa badashobora kuyanga cyangwa ngo barebere bareke ubukene bubototere kandi bashobora kurakara bakabyanga bakiteza imbere .
Kagaba Emmanue,umwezi.net


text:
Gukunda abo dukorera bituma iteka tuba aho tugomba kuba-Umuyobozi wa Muhanga
Umuyobozi w’akarere ka Muhanga Yvonne Mutakwasuku, kuri uyu wa 1 Gicurasi 2012 yasabye abayobozi n’abakozi muri aka karere ko bakwihatira kubanza gukunda abo bakorera kugirango babahe serivisi bakwiye aho kubasuzugura nk’uko byagiye bigaragara ku bakozi bamwe mu Rwanda.
Mutakwasuku avuga ko hari abakozi bamwe muri iki gihugu bagisuzugura ababagana bitewe n’uburyo abo babagana bifashe, imiterere yabo cyangwa uburyo babayeho .
Avuga ko ibi ntaho byaba bikwiye kongera kurangwa kuko ngo umuyobozi aba agomba guha serivisi nziza umugannye wese atitaye kucyo yaba aricyo cyangwa uko ameze.
Akaba yasabye abakozi n’abayobozi muri aka karere kuba ku mirimo yabo mu gihe cya ngombwa, ariko akawubaho awishimiye kandi awukunze. Ati: “aho uri hose heshwa agaciro no kuba uri ku murimo wawe, maze urwanire ishyaka uwo murimo kuko uragutunze kandi hari n’abo nawe ugomba gukemurira ibibazoâ€.
Aba bayobozi ngo nibaba bakunze abo bakorere, bizatuma bakora iyo bwabaga kugirango bashake udushya mu mirimo yabo maze bakizera igihe cyose ko hari icyo bashobora kugeza ku bo bakorera.
Umunsi w’abakozi watangiye kwizihizwa mu kinyejana cya 19 mu mwaka 1889, ubwo abakozi mu mugihe cy’iyaduka n’iyamamara ry’inganda (periode indistrielle) baharaniraga uburenganzira bamurwaga kuko bakoreraga mu mwuka mubi ndetse bakanavutswa uburenganzira bwabo.
Aha hakaba hari benshi bapfuye baharanira ko hazabaho umunsi abakozi bajya bubahwa ndetse bagahabwa n’uburenganzira bwakwiye mu kazi.


text:
1. Yozuwe arahamagarira umuryango w’Imana yari yararagijwe kumesa kamwe, ukava mu buhemu wari utangiye kwishoramo maze ukibuka aho Imana yawukuye, ugahitamo kuyemera no kuyikurikira cyangwa se ukigumira mu byo wari urimo. Ahuje abagize uwo muryango maze arababwira ati:“Niba gukorera Uhoraho bitabashimishije, uyu munsi muhitemo uwo mushaka gukorera: byaba ibigirwamana ba so bayobotse bakiri hakurya y’Uruzi, cyangwa se iby’Abahemori mubereye mu gihugu. Naho jye n’inzu yanjye tuzakorera Uhoraho.„ Ni amagambo akomeye, asaba buri wese kwimenya, kumenya ibyo ahugiyemo, kubizirikanaho no gufata icyemezo. Ntabwo ari undi uzafatira icyemezo uwo muryango ahubwo ni wo ubwawo. Niyo mpamvu Yozuwe ababwiye ati “njye uwo nahisemo ni uyu, ni Imana, namwe nimuhitemo ariko mureke kuba ba kajarajara.„ Ni isomo rikomeye rihabwa buri wese. Kwirinda kuba kajarajara mu buzima, kugira umurongo w’ubuzima ukugenga, no kumenya kwihatira kudatezuka mu nzira yo gukunda no gukurikira Yezu, akaba ari we uba umusemburo w’ubuzima bwacu.
2. Uko kumenya guhitamo no kwirinda kujarajara nibyo Yezu agarukaho abaza intumwa ze ati: “Namwe se murashaka kwigendera?„ Yezu arangije disikuru ye k’umugati w’ubuzima mu rusengero rw‘i Kafarinawumu. Iruhande rwe barimo kwibaza byinshi, barimo kuvuga bati biriya atubwiye ntibyoroshye, birakomeye, ntibishoboka… Yezu wari uzi imitima yabo n’impamvu bari bamukurikiye, arababwira ati: “nziko muri mwe harimo abatemera „, harimo abatazi gufata icyemezo cy’ubuzima ngo bagihagarareho kandi bakirwanire ishyaka. Ntibyatinze bamwe bahitamo kwigendera no kutongera kugendana na We maze yifuza ko n’intumwa ze zamesa kamwe. Ati: “namwe se murashaka kwigendera?„ Ni ikibazo kidusaba kwisuzuma, tukareba ibyo tubamo, tukareba ibyo dutekereza n’uburyo tubanye na Yezu maze tugahitamo. Dushobora guhitamo kwigendera kuko twumva ibya Yezu bitadufasheho. Ntazatubuza kwigendera n’ubwo tuzaba twicukuriye imva! Dushobora ariko nanone guhitamo kugumana na We kuko tuzi ko ari We rutare rwacu maze nka Simoni Petero tukamusubiza tuti “Nyagasani, twasanga nde wundi ko ari wowe ufite amagambo y’ubugingo bw’iteka. Twe twaremeye kandi tuzi ko uri Intungane y’Imana.„ Buri wese ni ukureba aho ahagaze n’icyo yasubiza kuko nta we uhagarariye undi kandi nta n’ushobora gusubiriza undi. Mpagaze he? Ntegereje nde kandi iki? Ndi mu biki? Ndagana he? Ibi ni ibibazo byadufasha guha yezu igisubizo cy’ukuri.
3. Amasomo y’uyu munsi arifuza rwose ko twagaruka ku kigomba kuranga buri muntu mu buzima bwe, niba yifuza kubuha icyerekezo kizima: Kumenya guhitamo ukuri, kumenya guhitamo kuberaho urukundo no kurwimika. Urwo rukundo n’ukuri ni Yezu ubwe, kubihitamo ni uguhitamo Yezu. Uku guhitamo ntikoroshye kuko kenshi kudusaba kwitsinda, kudusaba gutera umugongo byinshi byashashagiranaga bitwereka ibyiza n’uburyohe bukomeye. Kumenya kwiyaka ibyo byose bishobora kuduhuma amaso by’akanya gato, ni ubutwari, kuko uko guhitamo kudusaba kunyura inzira ifunganye, kukadusaba kwicisha bugufi no kwemera ko ugushaka kw’Imana ariko gukorerwa muri twe.
4. “Nyagasani se twasanga nde wundi ko ari wowe ufite amagambo y’ubuzima bw’iteka!„ Ngaya amagambo akomeye, dukwiye guhora tuzirikanaho, akatubera urumuri igihe tugeze imbere y’amayira abiri. Gukurikira Yezu utanga imigati byari byoroshye icyo gihe ndetse n’ubu, gukurikira idini ihinda kandi igezweho byari byoroshye cyane kandi n’ubu biroroshye, ariko gukurikira Yezu uciye bugufi, udusaba kwigomwa, kwitanga no kumwigana, ni inzira yuzuye amahwa n‘imitego. Niyo mpamvu atubajije niba natwe dushaka kwigendera.
Padri Jean Damascène MUGIRANEZA


text:
Rwanda | Kamonyi: Hatangijwe gahunda y’itorero ku rwego rw’umudugudu
Kuri uyu wa 02 Kanama 2012, mu midugudu yose igize akarere ka Kamonyi, hatangijwe gahunda y’itorero ry’iguhu, aho abaturage bazakurikirana inyigisho z’umuco ushingiye ku Ndangagaciro na Kirazira More...
Rwanda | Abayobozi b’ibanze barasaba polisi kutabatererana mu kurwanya ibiyobyabwenge
guhashya ibiyobyabwenge birasabba ubufatanye bw’inzego zose Abayobozi mu nzego z’ibanze, cyane cyane abayobozi b’imidugudu baravuga ko batagishoboye guhangana n’abacuruza ibiyobyabwenge More...
Gakenke : Intore zaguriye imidugudu 27 telefoni zo guhana amakuru mu rwego rwo kwicungira umutekano
Abagabo n’abagore bagize itorero ryo ku mudugudu mu Murenge wa Muyongwe, akarere ka Gakenke bambaye imyambaro y’umweru bararimba ndetse banacinya akadiho bati : « Intore yishakira ibisubizo More...
Musambira: Bishimiye ko amasomo y’Itorero ry’igihugu agezwa mu midugudu
Abaturage bo mu mudugudu wa Nyarusange , Akagari ka Karengera , Umurenge wa Musambira ho mu karere ka Kamonyi, bibumbiye mu Itorero “Inshozamihigo†barashima gahunda yo kubagezaho amasomo ku Itorero More...
Rwanda | Umudugudu wa Nyarucyamu III wakoreye umuturage ikarita izajya imufashwa kubahiriza imihigo y urugo
Nyarucyamu ya gatatu ni umwe mu midugudu yo mu kagari ka Gahogo mu murenge wa Nyamabuye ho mu karere ka Muhanga, Uyu mudugudu wiremeye amakarita yo gufasha abawutuye kubahiriza imihigo ya buri rugo kuko ngo ifasha More...


text:
Michael Jackson waje gupfa mu mwaka wa 2009 urupfu rwe rwagiye rugarukwaho n’abantu batandukanye akenshi rutavugwaho rumwe ndetse umwe mu bari abaganga be aza gukatirwa n’urukiko ko yagize uruhare mu rupfu rwe gusa imwe mu bari inshuti magara ye Aaron Carter yaje gushyira hanze icyabaye intandaro.
Aaron Carter nawe akaba ari umwe mu byamamare byakoreshaga ibiyobyabwenge byinshi kuri ubu akaba yari yarajyanwe mu kigo ngororamuco no gusubiza mu buzima busanzwe abari barabaye imbata z’ibiyobyabwenge.
Aaron Carter na Michael Jackson ubwo hakorwaga indirimbo ’We are the World’
Yagereranyije ubuzima yabagamo n’ubuzima nyakwigendera inshuti ye magara Jackson yabayemo mbere yo gupfa nawe azira ibiyobyabwenge byinshi byamuhuriraga mu mubiri ndetse ko ari nabyo byaje kumuhitana.
Nyuma yaho amariye kugororwa yatangarije ikinyamakuru Usmagazine.com agira ati : “Hari igihe kimwe cyageraga nanjye ubwanjye nkagira ubwoba, narahangayikaga kubera umujagararo mwinshi numvaga undi mu mutwe, byageze aho nanuka bikabije ndetse n’umubano wanjye n’abandi uba mubi. Byageze aho nanjye ngera ku biro 52 sinabyiyumvishaga.”
Aaron Carter avuga ko we nubwo yigeze kuba imbata z’ibiyobyabwenge byageze igihe arabireka kurubu akaba yarasubiye mu buzima busanzwe ndetse n’ubuzima bwe busubira ku murongo.
Erick M. RUZINDANA/INGUFU.COM
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Yooo ! Ec yazize ibiyobyabwenge
hari nkururu utamenya uko uzita nkuyu munyamakuru nuwo murwanda wabyize ubwose yigishije iki umwana atesheje abasomyi nuwiki akwiye ingando
ubwose uvuze iki Muri make ?
Uko ubyumva Wapi Yari Inyegu Ya Satani.Niyoyamutwaye.Filmason.Mwibeshyera Ibiyobya Bweng.
He is lying ! Arabeshya cyane. Ibiyobyabwenge ubwabyo ntibyatuma ugira icyo utekereza ngo ugire inganzo nk’iya Jackson, kuko nyine nta bwenge buzima ubwa wibitseho. Ahubwo nyine uwo ntazi igihugu kiba kirwana n’ikindi.
No nese ko nyine wavuzweho byinshi wowe uvuze iki ?Iyinkuru uzayirangize kuko wagira ngo ni lead kdi mbona wari watangiye dvpt.
Thx
We need article which has introduction,body and conclusion,please be professional in your career.
@Erick M. RUZINDANA try to be professional please !ntacyo wanditse mu byukuri a part ya headline.
@Erick M. RUZINDANA try to be professional please !ntacyo wanditse mu byukuri a part ya headline.
@Erick M. RUZINDANA try to be professional please !ntacyo wanditse mu byukuri a part ya headline.
Izindi nkuru wasoma
- Kicukiro-Ngororero:Urubyiruko rw’abayisilamu rwaganirijwe ku ruhare rwabo mu kurwanya ibyaha
- Nagize ubwoba ko perezida Mugabe ashobora kwicwa- Charamba
- Dore amabanga 7 y’umuti utera imbaraga abagabo mu gutera akabariro n’uburyo wawubona
- Abaturage ba Kamonyi bakanguriwe kurushaho kwitabira umugoroba w’ababyeyi


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 11, 1-2.8-19)
Bavandimwe, 1ukwemera ni ishingiro ry’ibyo twizeye, kukatubera n’icyemezo cy’ibitagaragara. 2Ukwemera ni ko kwahesheje abakera gushimwa n’Imana. 8Ukwemera kwatumye Abrahamu yumvira Imana, agenda agana igihugu yari agiye guhabwa ho umurage, kandi agenda atazi iyo ajya. 9Ukwemera kwatumye atura nk’umushyitsi mu gihugu yasezeranijwe, acumbika mu ihema hamwe na Izaki na Yakobo, ari bo basangiye amasezerano. 10 Abrahamu uwo yari ategereje umurwa wubatse ku kibanza gikomeye, watekerejwe kandi ukubakwa n’Imana ubwayo.
11Ukwemera kwatumye na Sara wari ugeze mu zabukuru, ahabwa ubushobozi bwo gusama inda, kuko yari yizeye ubudahemuka bw’Uwabagiriye amasezerano. 12Ni na yo mpamvu umuntu umwe, ndetse wari wegereje urupfu, yakomotsweho n’imbaga ingana n’inyenyeri zo mu kirere kandi itabarika nk’umusenyi wo ku nkombe y’inyanja. 13 Abo bose bapfanye ukwemera, na none bataragera ku byiza basezeranijwe ariko basa n’ababirabukwa, babiramukiriza kure, bahamya ko ari abagenzi n’abashyitsi kuri iyi si. 14Abavuga batyo bagaragaza rwose ko bari mu gushakashaka igihugu cy’iwabo nyakuri; 15kuko iya baza kuba bakumbuye icyo baturutsemo, bari bagifite umwanya uhagije wo gusubirayo. 16Mu by’ukuri bari barangamiye ikindi gihugu cyiza, ari cyo iwabo ho mu ijuru. Ni na yo mpamvu Imana itagira ipfunwe ryo kwitwa Imana yabo, kuko ari Yo yabateguriye umurwa.
17Ukwernera kwatumye mu gihe cy’igeragezwa, Abrahamu atura Izaki ho igitambo; atura umwana we w’ikinege kandi yari yarahawe amasezerano, 18abwirwa ati «Izaki ni we uzaguhesha urubyaro ruzakwitirirwa.» 19Yiyemezaga ko Imana ishobora no kuzura uwapfuye, bituma asubizwa umwana we, biba amarenga y’ibizaza.
INDIRIMBO (Luka.1, 69-70, 71-72, 73-75)
Inyik/ Nihasingizwe Nyagasani, Imana ya Israheli,
kuko yasuye umuryango we.
Yatugoboreye ububasha budukiza
Mu nzu ya Dawudi umugaragu we,
nk’uko abahanuzi be batagatifu,
bari barabitumenyesheje kuva kera:
Ko azadukiza abanzi bacu,
akatugobotora mu nzara z’abatwanga bose.
Yagiriye impuhwe ababyeyi bacu,
maze yibuka isezerano rye ritagatifu;
Ya ndahiro yarahiriye Abrahamu umubyeyi wacu,
avuga ko namara kutugobotora mu maboko y’abanzi bacu,
azaduha kumukorera nta cyo twikanga,
turangwa n’ubuyoboke hamwe n’ubutungane,
iminsi yose y’ukubaho kwacu.
IBANGONDIRIMBO RIBANZIRIZA IVANJILI (Zab 29 (28), 3)
Alleluya Alleluya.
Ijwi ry’Uhoraho rihindiye hejuru y’amazi,
Uhoraho ahindiye hejuru y’amazi magari.
Alleluya.
IVANJILI
+ Amagambo yo mu lvanjili ntagatifu uko yanditswe na Mariko (Mk4,35-41)
Uwo munsi wose Yezu yari yabwiye rubanda mu migani. 35Umugoroba ukubye, abwira abigishwa be ati« Twambuke dufate hakurya.» 36Nuko basiga rubanda aho, bamujyana muri bwa bwato yahozemo, andi mato aramukurikira. 37Ni bwo haje umuhengeri mwinshi, maze imivumba irenga ubwato butangira gusendera. 38Yezu we yari ku irango asinziriye ku musego. Bamukangura bamubwira bati 39 «Mwigisha, nta cyo bigutwaye ko tugiye gushira?» Nuko arakanguka, akangara umuyaga abwira inyanja ati«Ceceka! Tuza! » Nuko umuyaga urahosha, maze ituze riba ryose. 40Hanyuma arababwira ati «Icyabateye ubwo bwoba ni iki? Mbese ntimuragira ukwemera?» 41Bagira ubwoba bwinshi, barabazanya bati «Uyu yaba ari nde, wumvirwa n’umuyaga n’inyanja?»


text:
Nyagatare: Imiryango 56 yasizwe iheruheru n’umuyaga
Amazu 56 na hegitari enye z’urutoki nibyo byangijwe n’imvura ivanze n’umuyaga, ingurube ebyiri n’inkwavu eshatu nabyo byicwa n’umuvu w’amazi.
Byabereye mu tugari twa Nkoma na Nyagatoma mu Murenge wa Tabagwe ku gicamunsi cyo kuri uyu wa gatanu tariki 31 Kanama 2017.
Hakizimana Fidel ufite inzu y’amabati 30 yasambutse burundu ku buryo yaraye mu kirangarira n’umuryango we. Avuga ko igisenge cyavuyeho nacyo ngo yakibuze ku buryo bimusaba gushaka andi mabati.
Agira ati “Rwose simfite ukundi nabigenza nifuzaga ko Leta yamfasha ikampa isakaro nkabona aho nshyira umuryango wanjye. Ubu naraye mu kirangarira, matela n’ibindi biryamirwa amazi yarabitwaye.”
Twagirayezu Samuel wo mu mudugudu w’Agafaro Akagari ka Nyagatoma, urutoki rwe rwa hegitari ebyiri rwagushijwe n’umuyaga. Avuga ko agiye gusonzesha umuryango kuko ari rwo rwari rubatunze.
Ati “Nta handi nakuraga ibiribwa uretse muri uru rutoki yewe nanagurishaga nkabona ibindi nshaka none rwose nguru hasi, ubu nayobewe kuko ngiye gusonzesha umuryango.”
Musabyemariya Domitille umuyobozi w’akarere ka Nyagatare wungirije ushinzwe imibereho myiza, yihanganishije abahuye n’ibiza asaba abaturanyi kubafasha bakaba babacumbikiye. Yizeje ko mu minsi mike abadafite amikoro gufashwa kubona isakaro.
Ati “Hari abo twabonye n’ubundi amazu yagiye bari barayubakiwe na Leta izabafasha kongera kubona andi tugiye gushakisha uko twabagoboka byihuse.”
Yasabye abaturage kujya bazirika ibisenge kugira ngo umuyaga usange bikomeye. Yanabasabye kandi gutera ibiti impande y’amazu kuko nabyo bigabanya ubukana bw’umuyaga.


text:
Rwanda | Kirehe: bongeye gushyiraho itariki yo kwishyuza ifumbire
Mu rwego rwo kwitegura isabukuru y’imyaka 25 umuryango FPR inkotanyi umaze, kuri uyu wa 18 Nyakanga 2012, zimwe mu ntumwa za rubanda zagiriye uruzinduko mu karere ka Kirehe baganira n’abayobozi b’inzego z’ibanze aho bageze bashyira mu bikorwa gahunda za Leta.
Musemakweli Jean Baptiste  na  Mujawamariya Berthe abadepite mu nteko ishinga amategeko bavuze ko gahunda yo kwitegura iyo sabukuru irimo  ibikorwa byinshi biri gutegurwa, aho batangaje ko bazibanda mu gikorwa cyo kwitura, gukemura ibibazo by’abaturage byiganjemo kurangiza imanza n’amarushanwa y’imikino itandukanye,iyo mikino ikaba izatangira ku ya 04 Kanama 2012, aho abazatsinda bazahabwa ibihembo bitandukanye.
Umuyobozi w’akarere ka Kirehe Murayire Protais ubwo nawe yavugaga kuri gahunda za Leta, yasabye abahinzi kwitabira igikorwa cyo kwishyura ifumbire, aboneraho gushimira abayishyuye neza no kugaya abishyura biguru ntege.
Abayobozi b’utugari bafatanya n’ab’imidugudu mu gikorwa cyo kwishyuza ifumbire biyemeje ko bitarenze ku wa 30 Nyakanga 2012 bose bazaba barangije kwishyura ifumbire. Wabaye n’umwanya wo gushimira abishyuye neza, aho umushoramari Nkubili Alfred watanze  ifumbire mu turere 6 yababwiye ko akarere ka Kirehe ari aka 1 kishyura neza n’ubwo bwose ikigereranyo cy’Akarere kose kigera kuri 50%.
Abishyuye neza ifumbire bahawe ibihembo by’inyunganizi kuko bitanze kugirango igikorwa cyo kwishyura ifumbire kigende neza.
Muri iyo nama kandi basobanuriwe ibijyanye n’amategeko arebana n’imyubakire , ay’imiterere n’imitunganyirize y’umujyi. Bakaba banibukijwe kwitabira ubwisungane mu kwivuza kuko umwaka w’ubwisungane warangiye.
Umuyobozi w’akarere yaboneyeho umwanya wo kugaragariza abo bayobozi gahunda zikubiye mu mihigo,abasaba kurushaho gukorera hamwe kuko intego yabo ari guteza imbere umunyarwanda babereye abayobozi.
Iyo nama yari yitabiriwe n’intumwa za rubanda, bamwe mu bayobozi b’akarere n’ingabo,abanyamabanga Nshingwabikorwa b’imirenge, abashinzwe ubuhinzi mu mirenge n’abanyamabanga Nshingwabikorwa b’utugari,n’abayobozi b’imidugudu.


text:
Yehova We uduha ibyo dukenera kandi akaturinda
“Kubera ko yankunze, nanjye nzamukiza. Nzamurinda kuko yamenye izina ryanjye.”—ZAB 91:14.
1, 2. Ni mu buhe buryo imimerere yo mu miryango twakuriyemo itandukanye, kandi se ni mu buhe buryo twagiye tumenya ukuri?
YEHOVA ni we watangije umuryango (Efe 3:14, 15). Icyakora, niyo twaba dukomoka mu muryango umwe, tuba dufite kamere zitandukanye kandi imimerere turimo na yo iba itandukanye. Ushobora kuba wararezwe n’ababyeyi bawe kuva ukivuka kugeza ukuze. Abandi bo bashobora kuba barapfushije ababyeyi babo, wenda bitewe n’uburwayi, impanuka cyangwa andi makuba. Hari n’abatarigeze bamenya ababyeyi babo.
2 Abagize umuryango w’abasenga Yehova bamenye ukuri mu buryo butandukanye. Ushobora kuba “waravukiye mu kuri” nk’uko bamwe bajya babivuga, kandi ababyeyi bawe bakaba baragucengejemo amahame y’Imana (Guteg 6:6, 7). Cyangwa ushobora kuba uri umwe mu bantu babarirwa mu bihumbi bamenye ukuri babwirijwe n’abandi bagaragu ba Yehova.—Rom 10:13-15; 1 Tim 2:3, 4.
3. Ni iki twese duhuriyeho?
3 Nubwo dutandukaniye kuri ibyo bintu tumaze kuvuga, hari ibintu bimwe na bimwe twese duhuriyeho. Twese tugerwaho n’ingaruka zo kutumvira kwa Adamu, kandi twarazwe kudatungana, icyaha n’urupfu (Rom 5:12). Nubwo bimeze bityo, twebwe abasenga by’ukuri dushobora kwita Yehova “Data.” Mu bihe bya kera, abari bagize ubwoko bw’Imana bwatoranyijwe bavuze amagambo ari muri Yesaya 64:8, bagira bati “Yehova, uri Data.” Yesu na we yatangije isengesho rye ntangarugero amagambo agira ati “Data uri mu ijuru, izina ryawe niryezwe.”—Mat 6:9.
4, 5. Ni iki turi busuzume kizatuma turushaho gukunda Data wo mu ijuru Yehova?
4 Data wo mu ijuru atwitaho kandi akaturinda kubera ko turi ubwoko bwitirirwa izina rye. Umwanditsi wa zaburi yasubiyemo amagambo yavuze agira ati “kubera ko yankunze [ni ukuvuga usenga by’ukuri], nanjye nzamukiza. Nzamurinda kuko yamenye izina ryanjye” (Zab 91:14). Koko rero, Yehova Imana adukiza abanzi bacu kandi akaturinda kugira ngo batatumaraho.
5 Kugira ngo turusheho gukunda Data wo mu ijuru, reka dusuzume ibi bintu bitatu by’ingenzi: (1) Data aduha ibyo dukenera. (2) Yehova araturinda. (3) Imana ni Incuti yacu iruta izindi zose. Mu gihe turi bube dusuzuma ibyo bintu, byaba byiza dutekereje ku mishyikirano dufitanye n’Imana, kandi tukareba uko twayubaha kubera ko ari Data. Byaba byiza tunatekereje ku migisha Yehova azaha abamwegera.—Yak 4:8.
YEHOVA NI WE W’IBANZE UDUHA IBYO DUKENERA
6. Bumwe mu buryo Yehova agaragazamo ko ari we utanga “impano nziza yose” ni ubuhe?
6 Umwigishwa Yakobo yaranditse ati “impano nziza yose n’impano yose itunganye ituruka mu ijuru, kuko imanuka iturutse kuri Se w’imicyo yo mu ijuru” (Yak 1:17). Ubuzima ubwabwo ni impano ihebuje twahawe na Yehova (Zab 36:9). Iyo dukoresheje ubuzima bwacu dukora ibyo Imana ishaka, tubona imigisha myinshi muri iki gihe, kandi tukagira ibyiringiro byo kuzabaho iteka mu isi nshya (Imig 10:22; 2 Pet 3:13). Ibyo bishoboka bite kandi twese tugerwaho n’ingaruka zo kutumvira kwa Adamu?
7. Ni iki Imana yakoze kugira ngo tugirane na yo imishyikirano ya bugufi?
7 Mu by’ukuri, Yehova aduha n’ibindi bintu byinshi dukenera. Urugero, ubuntu bwe butagereranywa bwatumye agira icyo akora kugira ngo aturokore. Twese turi abanyabyaha kandi umubyeyi wacu wa mbere yaturaze kudatungana (Rom 3:23). Ariko kandi, urukundo rwa Yehova rwatumye agira icyo akora kugira ngo tugirane na we imishyikirano ya bugufi. Intumwa Yohana yaranditse ati “iki ni cyo cyagaragaje ko Imana idukunda: ni uko yohereje Umwana wayo w’ikinege mu isi, kugira ngo tubone ubuzima binyuze kuri we. Dore uko urukundo ruri: si uko twakunze Imana, ahubwo ni uko yo yadukunze ikohereza Umwana wayo ngo abe igitambo cy’impongano y’ibyaha byacu.”—1 Yoh 4:9, 10.
8, 9. Mu gihe cya Aburahamu na Isaka, Yehova yagaragaje ate ko ari we utanga ibikenewe? (Reba ifoto ibimburira iki gice.)
8 Ahagana mu mwaka wa 1893 Mbere ya Yesu, hari ikintu cyabaye cyagaragazaga ibyo Yehova yari kuzakora kugira ngo abantu bumvira bazabone ubuzima bw’iteka. Mu Baheburayo 11:17-19 hagira hati “kwizera ni ko kwatumye Aburahamu, igihe yageragezwaga, yarabaye nk’aho rwose yatambye Isaka; nuko uwo muntu wari warakiranye ibyishimo amasezerano agerageza gutamba umwana we w’ikinege, nubwo yari yarabwiwe ngo ‘abazitwa “urubyaro rwawe” bazakomoka kuri Isaka.’ Ariko yumvaga ko Imana yashoboraga ndetse no kumuzura mu bapfuye, kandi yamugaruriwe mu buryo bufite icyo bushushanya.” Nk’uko Aburahamu yari yiteguye gutanga umwana we Isaka, Yehova na we yemeye gutanga Umwana we Yesu Kristo kugira ngo akize abantu.—Soma muri Yohana 3:16, 36.
9 Tekereza ukuntu Isaka yumvise ameze igihe yabonaga ko atagipfuye! Nta gushidikanya ko yashimiye Imana ko yatanze imfizi y’intama yari yafatiwe mu gihuru, kugira ngo ibe igitambo mu cyimbo cye (Intang 22:10-13). Ntibitangaje kuba aho hantu hariswe “Yehova-Yire,” bisobanurwa ngo “Yehova azatanga ibikenewe.”—Intang 22:14.
YATUMYE TWIYUNGA NA WE
10, 11. Ni ba nde bafashe iya mbere mu ‘murimo wo kwiyunga,’ kandi se babikoze bate?
10 Iyo dutekereje ku byo Yehova yaduhaye byose, twishimira uruhare rw’ingenzi Yesu Kristo yabigizemo, nk’uko Pawulo yabyanditse ati ‘uyu ni wo mwanzuro twagezeho: umuntu umwe yapfiriye bose, bityo rero, bose barapfuye, kandi yapfiriye bose kugira ngo abariho badakomeza kubaho ku bwabo, ahubwo babeho ku bw’uwo wabapfiriye kandi akazurwa.’—2 Kor 5:14, 15.
11 Kubera ko Abakristo bo mu kinyejana cya mbere bakundaga Imana kandi bakayishimira bitewe n’inshingano ihebuje yari yarabahaye yo kuyikorera, bemeye gukora “umurimo wo kwiyunga” babyishimiye. Umurimo bakoze wo kubwiriza no guhindura abantu abigishwa watumye abantu b’imitima itaryarya bagirana amahoro n’Imana, bagirana ubucuti na yo, kandi amaherezo baba abana bayo bo mu buryo bw’umwuka. Muri iki gihe, abagaragu ba Yehova basutsweho umwuka bakora umurimo nk’uwo. Umurimo bakora ari ba ambasaderi b’Imana na Kristo utuma Yehova yireherezaho abantu baba biteguye kwemera ukuri, maze bakaba abagaragu be.—Soma mu 2 Abakorinto 5:18-20; Yoh 6:44; Ibyak 13:48.
12, 13. Twagaragaza dute ko dushimira Yehova bitewe n’ibintu byinshi aduha?
12 Abakristo bose bafite ibyiringiro byo kuzaba ku isi bagaragaza ko bashimira Yehova, we uduha ibyo dukenera, bifatanya n’abasutsweho umwuka mu murimo wo kubwiriza iby’Ubwami. Muri uwo murimo dukoresha Bibiliya, akaba ari ikindi kintu gihebuje Imana yaduhaye (2 Tim 3:16, 17). Iyo dukoresheje neza Ijambo ry’Imana ryahumetswe mu murimo wo kubwiriza, dutuma abandi babona uburyo bwo kuzahabwa ubuzima bw’iteka. Nanone kandi, Yehova aduha umwuka we wera, kandi ni wo buri wese muri twe yishingikirizaho kugira ngo umufashe mu murimo wo kubwiriza (Zek 4:6; Luka 11:13). Ibyo tugeraho muri uwo murimo biratangaje, nk’uko bigaragazwa na buri gitabo nyamwaka cy’Abahamya ba Yehova. Kwifatanya muri uwo murimo uhesha ikuzo Data, akaba ari na we uduha ibyo dukenera byose, bidutera ishema.
13 Gutekereza ku byo Imana yaduhaye byose byagombye gutuma twibaza tuti “ese nkora uko nshoboye kose mu murimo kugira ngo ngaragarize Yehova ko mushimira cyane bitewe n’ibyo yaduhaye? Ni iki nanonosora kugira ngo ndusheho kubwiriza neza ubutumwa bwiza?” Dushobora kugaragaza ko dushimira Imana bitewe n’ibintu bihebuje yaduhaye, dukomeza gushyira inyungu z’Ubwami mu mwanya wa mbere. Nitubigenza dutyo, Yehova azajya aduha ibyo dukenera (Mat 6:25-33). Kubera ko Imana idukunda, nta gushidikanya ko twifuza gukora ibishoboka byose kugira ngo tuyishimishe.—Imig 27:11.
14. Ni mu buhe buryo Yehova yagiye akiza abagize ubwoko bwe?
14 Umwanditsi wa zaburi Dawidi yararirimbye ati “ndababaye kandi ndi umukene, ariko Yehova anyitaho. Ni wowe untabara kandi ni wowe unkiza” (Zab 40:17). Yehova yagiye akiza abagize ubwoko bwe mu rwego rw’itsinda, cyane cyane iyo babaga batotezwa bikabije kandi bahigwa n’abanzi babo. Dushimira cyane Imana kuko buri gihe iduha ibyo dukenera kugira ngo dukomeze kuyibera indahemuka mu bihe nk’ibyo bigoye.
YEHOVA ARATURINDA
15. Tanga urugero rugaragaza ukuntu umubyeyi wuje urukundo yarinze umwana we.
15 Umubyeyi wuje urukundo ntaha abana be ibyo bakenera gusa, ahubwo nanone arabarinda. Iyo bahuye n’akaga ashaka uko yabakiza. Hari umuvandimwe wibuka ibintu byamubayeho igihe yari akiri muto. Ubwo we na se bari batashye bavuye kubwiriza, bageze ahantu bagombaga kwambuka umugezi. Imvura nyinshi yari yaguye muri icyo gitondo, yari yatumye uwo mugezi wuzura. Nta kundi bari kwambuka uretse kugenda bakandagira ku mabuye manini yari muri uwo mugezi. Uwo muhungu ni we wari imbere. Yanyereye kuri rimwe muri ayo mabuye agwa mu mugezi, maze asoma kabiri. Yishimiye ko se yahise amufata ukuboko akamukomeza, agatuma atarohama. Data wo mu ijuru adukiza ibintu twagereranya n’imigezi yuzuye byo muri iyi si mbi n’ibituruka ku muyobozi wayo Satani. Yehova ni we ushobora kuturinda kuruta undi wese.—Mat 6:13; 1 Yoh 5:19.
16, 17. Ni mu buhe buryo Yehova yafashije Abisirayeli kandi akabarinda igihe barwanaga n’Abamaleki?
16 Ukuntu Yehova arinda abagaragu be bigaragazwa n’ibyabaye nyuma y’aho avaniye Abisirayeli mu bubata bwo muri Egiputa, kandi akabarinda mu buryo bw’igitangaza ubwo bambukaga Inyanja Itukura, mu mwaka wa 1513 Mbere ya Yesu. Abisirayeli bamaze kunyura mu butayu bagana ku musozi wa Sinayi, bageze i Refidimu.
17 Dukurikije ubuhanuzi bw’Imana buri mu Ntangiriro 3:15, Satani agomba kuba yarifuzaga cyane kugaba igitero ku Bisirayeli basaga n’aho batagira kirengera. Ibyo yabikoze binyuze ku Bamaleki bari abanzi b’ubwoko bw’Imana (Kub 24:20). Reka turebe ibyo Yehova yakoze binyuze ku bagabo bane b’indahemuka, ari bo Yosuwa, Mose, Aroni na Huri. Igihe Yosuwa yarwanaga n’Abamaleki, Mose, Aroni na Huri bari bahagaze ku musozi wari hafi aho. Iyo Mose yazamuraga amaboko, Abisirayeli baratsindaga. Iyo amaboko ye yananirwaga, Aroni na Huri barayafataga. Amaherezo, Yehova yafashije Yosuwa kandi aramurinda, bituma “atsinda Abamaleki n’abari kumwe na bo” (Kuva 17:8-13). Mose yahubatse igicaniro maze acyita “Yehova-Nisi,” bisobanurwa ngo “Yehova ni Ubuhungiro bwanjye.”—Soma mu Kuva 17:14, 15.
YAGIYE ABARINDA IBITERO BYA SATANI
18, 19. Imana yarinze ite abagaragu bayo muri iki gihe?
18 Yehova arinda abamukunda kandi bakamwumvira. Kimwe n’Abisirayeli igihe bari i Refidimu, iyo duhanganye n’abanzi bacu dushakira ubuhungiro ku Mana. Incuro nyinshi Yehova yagiye aturinda mu rwego rw’itsinda, kandi akomeza kuturinda ibitero bya Satani. Tekereza ukuntu Imana yagiye irinda abavandimwe bacu babaga batotezwa bazira kutivanga muri politiki. Urugero, uko ni ko byagenze mu Budage mu gihe cy’ubutegetsi bw’ishyaka rya Nazi no mu bindi bihugu, mu myaka ya za 30 no mu ntangiriro y’imyaka ya za 40. Gusoma no gutekereza ku nkuru zivuga ibyabaye mu mibereho n’izo mu gitabo nyamwaka cy’Abahamya ba Yehova zivuga ukuntu Yehova yagiye arinda abagize ubwoko bwe mu bihe nk’ibyo by’ibitotezo, bizatuma turushaho kwiringira ko Yehova ari ubuhungiro bwacu.—Zab 91:2.
19 Nanone kandi, Yehova aturinda aduha inama binyuze ku muteguro we no ku bitabo uduha. Reka turebe ukuntu ibyo byadufashije mu bihe bya vuba aha. Uko iyi si igenda irushaho gusaya mu bwiyandarike no muri porunogarafiya, Yehova yagiye aduha imiburo n’inama zihariye kugira ngo aturinde ibintu bishobora kwangiza imishyikirano dufitanye na we. Urugero, Data wo mu ijuru atugira inama yo kwirinda incuti mbi twahura na zo dukoresheje nabi imiyoboro ya interineti ihuza abantu benshi. *—1 Kor 15:33.
20. Ni ubuhe burinzi n’ubuyobozi tubonera mu itorero?
20 Twagaragaza dute ko ‘twigishwa na Yehova’? Twabigaragaza twumvira amategeko ye (Yes 54:13). Mu matorero yacu ni ho hantu heza tubonera ubuyobozi n’uburinzi, kuko ari ho abasaza baduhera ubufasha n’inama bishingiye ku Byanditswe (Gal 6:1). Yehova atwitaho mu buryo bwuje urukundo akoresheje izo ‘mpano zigizwe n’abantu’ (Efe 4:7, 8). Twagombye kwakira dute inama baduha? Kubagandukira no kubumvira tubivanye ku mutima bituma Imana iduha imigisha.—Heb 13:17.
21. (a) Twagombye kwiyemeza gukora iki? (b) Ni iki tuzasuzuma mu gice gikurikira?
21 Nimucyo rero twiyemeze kuyoborwa n’umwuka wera kandi twemere ubuyobozi duhabwa na Data wo mu ijuru. Nanone kandi, tugomba gutekereza ku mibereho y’Umwana we Yesu Kristo, kandi tukagerageza kwigana urugero ruhebuje yadusigiye. Kuba Yesu yarumviye kugeza ku gupfa, byatumye ahabwa ingororano ikomeye (Fili 2:5-11). Natwe tuzabona imigisha nitwiringira Yehova n’umutima wacu wose (Imig 3:5, 6). Nimucyo buri gihe tujye twishingikiriza kuri Yehova, we uduha ibyo dukeneye kandi akaturinda kurusha undi uwo ari we wese. Kumukorera bidutera ishema kandi bigatuma tugira ibyishimo. Ariko se, ni mu buhe buryo Yehova ari Incuti yacu iruta izindi zose? Urukundo tumukunda ruzarushaho kwiyongera mu gihe tuzaba dusuzuma icyo kibazo mu gice gikurikira.
^ par. 19 Ingero z’izo nama duhabwa ushobora kuzisanga mu ngingo igira iti “Jya ukoresha neza interineti,” iri mu Munara w’Umurinzi wo ku itariki ya 15 Kanama 2011, ku ipaji ya 3-5, igira iti “Murabe maso mutagwa mu mitego ya Satani!,” n’igira iti “Mushikame kandi mwirinde imitego ya Satani,” ziri mu Munara w’Umurinzi wo ku itariki ya 15 Kanama 2012, ku ipaji ya 20-29.


text:
Mu mazu menshi haba
hateguye amasaha manini ku bikuta, yaba muri za salon cyangwa se mu
bindi byumba. Gusa gutegura isaha bifite ibyo bikurikiza.
Nubwo rero amasaha yose afite akamaro nyamukuru ko kwerekana aho igihe kigeze, iyo wahisemo kuyikoresha nk’umutako ugomba kwitondera Ibi :
- Reba uko iteye kugirango umenye aho uyishyira. hari rero ubwoko bw’amasaha atandukanye washyira ahantu hatandukanye, mu byumba, mu biro muri salon n’ahandi.
- reba uburyo itegurwa : hari iziterekwa, izimanikwa hifashishijwe akagozi, izomekwa ku bikuta, n’iziterekwa ku tumeza cyangwa hafi y’igikoni.
- Reba ibara ryayo : urebe niba uyishyira ahantu hasize irange rifite ibara ryatuma igaragara neza, bigatanga umucyo.


text:
Niba hari igihe nabonye insengero zishingwa ku bwinshi kandi vuba ni muri iki gihe turimo.
Yaba aho ntuye, aho ngenda hose mu gihugu , ikintu gihita kigaragaza ni insengero, abajya gusenga banyuranamo. Uku gusenga kandi ntikuba ku cyumweru cyangwa ku isabato nkuko tubimenyereye, ahubwo buri munsi ubona abajya gusenga, ingoma zivuzwa haba mu mago cyangwa ahandi hitaruye amakorari aririmba, ibibwirizwa bitangwa n’ibindi.
Ibi mpora mbyibazaho ariko nabuze aho ibi byose biganisha kuko bamwe mu bazisengeramo, ibikorwa byabo bitandukanye n’ibyo bavuga. Kuki muri iyi minsi ari ho abantu ubona bashishikajwe no kujya gusenga kurusha ibindi bihe byabayeho? Ese kuki umubare w’insengero n’amadini mashya ubona bigenda byiyongera cyane muri iki gihe? Ese kuki kuri ubu ari ho ubona ubunyangamugayo, amahano kurusha ibindi bihe byabayeho kandi ari ho abantu bagaragaza ko basenga cyane? Bimwe muri byo twavuga:
• Kuri ubu iyo urebye haba mu bavandimwe, inshuti n’abandi usanga ubuhemu bwaragwiriye aho usanga icyizere gikenda kiba gike mu bantu
• Ubwicanyi mu miryango nabwo ni ikibazo gikomereye isi y’ubu. Ujya kumva ngo umugore yishe umugabo, umugabo yishe umugore, abana nabo batyo……..
• Gutandukana mu bashakanye biragenda byiyongera
• Gufata ku ngufu, yewe usigaye unumva ababyeyi bafata abana babo ku ngufu, ukumva pasiteri yafashe ku ngufu umukristo we n’ibindi
• Umuco wo kubeshya uragenda ukura
• Urukundo ruke mu bantu n’ibindi
Iyo mbonye uburyo bimwe muri ibyo byaha mvuze haruguru bigenda byiyongera, nibaza icyo abantu bajya gushaka mu nsengero kuko nzi neza ko umuntu ujya gusenga nta kindi aba agimbiriye uretse kujya gushaka Imana, urukundo rwayo no kubana neza n’abantu mu buryo bose bushoboka. Ugendeye ku mubare w’insengero zivuka umunsi ku munsi, umubare w’abazijyamo, mu byukuri Isi dutuye iba ari paradizo nk’uko bivugwa.
None niba kwiyongera kw’ibyaha muri iki gihe biterwa niki?
Iki kibazo buri wese yagisubiza mu buryo bwe. Ku bwanjye bitumye nibaza icyo abantu bajya gushaka mu nsengero kitari Imana, kuko ari Imana, ibyaha aho kwiyongera byakabaye bigabanuka.
None niba atari Imana abantu bajya gushaka mu nsengero, ni iki bajya gushakayo?
Iki nacyo ni ikibazo buri wese yasubiza uko abyumva. Iyo uganiriye na bamwe bakubwira ko benshi basigaye bashinga insengero cyangwa kujya gusenga bashaka amaramuko ko muri bo nta gushaka Imana kuba kubarimo, abandi bakakubwira ngo mu bihe by’imperuka hazaduka abayobozi b’ibinyoma bazaba bagamije kuyobya benshi kandi ko bazaba badakorera Imana n’ibindi.
None twemere iki tureke iki? Icyo buri wese yaba ajya gushaka mu rusengero, twari dukwiye guharanira amahoro n’umutekano maze aho gutiza umurindi mu kongera ibyaha ahubwo tugaharanira kubirwanya nkuko ijambo ry’Imana ribitwigisha.
Abasenga kandi ntibakwiye kwambara impu ebyiri ahubwo bakwiye kugaragara haba mu mvugo no mu bikorwa ko ari abakozi b’Imana, bitandukanya n’icyaha kuko nubwo umuntu yabeshya gute bagenzi be, ntabwo yabeshya Imana.


text:
Ubwo Umunyamabangawa Leta ushinzwe Amajyambere rusange n’Imibereho myiza y’abaturage muri iyi Minisiteri, Dr. Alvera Mukabaramba yakiraga ibibazo by’abaturage b’Umurenge wa Nyarugenge, mu Karere ka Bugesera ku wa Mbere tariki ya 19 Nzeri 2016, yihanangirije abaturage babona abayobozi mu nzego zo hejuru babasuye bakabagezaho ibibazo kandi inzego z’ibanze ziri kubikurikirana.
Dr Mukabaramba yihanangirije abaturage ahereye ku rugero rw’uwitwa Kayigamba Eliphase wo mu Karere ka Bugesera wabajije impamvu yangiwe kwandikwa ku butaka yateyeho ishyamba.
Kayigamba yagize ati “Nari mfite ishyamba naguze, igihe cy’ibarura amakuru avuga ko ubwo butaka ari ubwa leta. Abandi duturanye barabaruriwe […] Akarere karabizi, yewe na Minisiteri y’Ibikorwa Remezo. Mfite ishyamba mbaruweho ariko hari irindi banze kumbaruraho.’’
Ukurikije uko umuturage abyivugira, icyo kibazo cyari cyaragejejwe ku nzego zitandukanye, kuko n’Umuyobozi w’Akarere ka Bugesera Nsanzumuhire Emmanuel yabigaritseho avuga ko hari aho icyo kibazo cyari kigeze.
Meya Nsanzumuhire yasubije ko iki kibazo cyahawe umwanzuro kuva kera ko abateye amashyamba mu gihe leta yari muri gahunda yo guca ubutayu mu Bugesera, bafite uburenganzira bwo gusarura amashyamba bateye ariko badashobora kwandikwa ku butaka bari baratijwe na leta muri icyo gihe.
Dr Mukabaramba ahereye kuri icyo kibazo, yakangaye abo baturage avuga ko bafite umuco mubi udakwiye.
Ati “Ntaho twaba tujya mu gihe ibibazo byisubiramo buri uko mwasuwe n’abayobozi. Niba Abadepite baje mukabivuga n’abandi baza mukabibabwira kandi biba byahawe umurongo mbere, hari ibibazo biba bigomba gukemurirwa ku kagari cyangwa ku murenge, yewe n’umukuru w’umudugudu ariko ugasanga mwabizamuye ngo kubera ko umudepite cyangwa Minisitiri yaje. Ibyo si byiza.”
Mu cyumweru gishize Minisiteri y’Ubutegetsi bw’Igihugu yatangije igikorwa ngarukamwaka cy’ukwezi kw’imiyoborere. Icy’uyu mwaka kiri kwibanda ku gushishikariza abaturage kwigira, guhagarika gukoresha agatadowa bakitabira kugura amashanyarazi no gutura mu midugudu.
Mu Karere ka Bugesera, mu gihe cyahariwe kwakira ibibazo, abaturage barenga 40 batonze umurongo babaza ibibazo, ariko ibyo abenshi batanze byashyikirijwe inzego z’ibanze kuko zifite ubushobozi bwo kubikemura nubwo hari ibyo Dr Mukabaramba yasangaga izo nzego zarabirangaranye akazisaba kwikubita agashyi.


text:
Igisubizo cya Musenyeri Smaragde ku bakwinjiza ingengabitekerezo ya Jenoside mu Kiliziya
Umushumba wa Diyosezi Gatolika ya Kabgayi, Musenyeri Smaragde Mbonyintege, asanga aho u Rwanda rugeze nta Munyarwanda wakwifuza gukora Jenoside kereka umurwayi cyangwa utagira ubwenge.
Ibipimo by’Ubumwe n’Ubwiyunge mu Rwanda bigaragaza ko Abanyarwanda bumva kandi bibonamo ko biyunze bangana na 92.5% bavuye kuri 82.3% mu mwaka wa 2010.
Icyakora kinagaragaza ko 28.9% basanga hakongera gukorwa Jenoside hatagize igikorwa ngo habungabungwe ibyagezweho mu bumwe n’ubwiyunge, abangana na 27.9% bakibona mu ndorerwamo y’amoko naho 25.8% bakabona hakiri ingengabitekerezo ya Jenoside.
Mu gikorwa cyo kumurikira abanyamadini ibyavuye mu bushakashatsi ku bumwe n’ubwiyunge, Musenyeri Mbonyintege yavuze ko imibare y’ubushakashatsi itanga icyizere mu mibereho no mu mibanire y’Abanyarwanda.
Asanga nta muntu ukiriho wifuza gukora Jenoside, kuko uwabyifuza yaba ari umurwayi nta bwenge afite.
Yagize ati“Abantu bakireba kuriya mu Rwanda mu ivangurakoko,irondakoko, ingengabitekerezo ya Jenoside... uretse ko numva nta muntu ukiriho ukifuza kuba yakora Jenoside kuko yaba ari umurwayi cyangwa yaba nta bwenge butekereza afite.”
Musenyeri Mbonyintege avuga ko abagifite ingengabitekerezo ya Jenoside cyangwa abacyibona mu ndorerwamo y’amoko, ari akoba k’amateka kagenda kabizirikaho kandi kazashira kuko amadini n’igihugu muri rusange bagafitiye umuti wo kukavura.
Akarere ka Musanze kaza ku isonga mu kugira abantu bakibona mu ndorerwamo z’amoko n’abagifite ingengabitekerezo ya Jenoside, gakurikirwa na Rubavu, Gasabo, Nyarugenge, Ruhango, Nyanza na Nyagatare.
Ntawajyana ingengabitekerezo mu Kiliziya
Musenyeri Mbonyintege yemeza ko nta muntu ushobora kwinjiza ingengabitekerezo ya Jenoside mu Kiliziya cyangwa mu itorero, ko abayifite bayikorera hanze.
Yagize ati“Ingengabitekerezo ntabwo umuntu ashobora kuyikuzanira mu itorero ayikorera hanze kuko itorero ubwaryo rihangana n’ingengabitekerezo ya Jenoside. Kuvuga kwica, niba hari icyaha kiruta ibindi kibaho ni icyo ngicyo, nta muntu waza mu Kiliziya ayitwaje cyangwa ashaka kuyikoresha. Iyo bibaye,aba ari umuntu witaje abandi akabikorera hanze, agakinira hanze y’ikibuga.”
Guverinoma y’u Rwanda yiyemeje ko mu 2017, Abanyarwanda bangana na 95% bazaba bumva cyangwa bibonamo ubumwe n’ubwiyunge. Komisiyo y’Ubumwe n’Ubwiyunge yemeza ko bizagerwaho bikanarenga ariko icy’ingenzi ari ugukomeza gusigasira ibimaze kugerwaho kugirango hatagira icyongera gucamo Abanyarwanda ibice.
Gukomeza kwimakaza gahunda ya Ndi Umunyarwanda no gukomeza kwigisha Abanyarwanda kurandura ingengabitekerezo ya Jenoside bigishijwe igihe kirekire, byitezweho gutanga umusanzu ukomeye mu kubunga no kubabanisha amahoro.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Uko twambara kamere nshya kandi tukayigumana
“Mwambare kamere nshya.”—KOLO 3:10.
1, 2. (a) Kuki twese dushobora kwambara kamere nshya? (b) Ni iyihe mico iranga kamere nshya ivugwa mu Bakolosayi 3:10-14?
“KAMERE nshya.” Iyo mvugo iboneka inshuro ebyiri muri Bibiliya y’Ubuhinduzi bw’isi nshya (Efe 4:24; Kolo 3:10). Yerekeza kuri kamere “yaremwe mu buryo buhuje n’uko Imana ishaka.” Ariko se, buri wese muri twe ashobora kwambara iyo kamere nshya? Yabishobora rwose, kubera ko Yehova yaremye abantu mu ishusho ye, akabaha ubushobozi bwo kugira imico nk’iye.—Intang 1:26, 27; Efe 5:1.
2 Icyakora, tugira ibyifuzo bidakwiriye bitewe n’uko ababyeyi bacu ba mbere baturaze kudatungana. Nanone, aho twakuriye hashobora kuba haratugizeho ingaruka. Ariko Yehova ashobora kudufasha tukagira imico yifuza. Kugira ngo turusheho kugira ikifuzo cyo kugera kuri iyo ntego, tugiye gusuzuma imico iranga kamere nshya. (Soma mu Bakolosayi 3:10-14.) Nanone turi busuzume uko twagaragaza iyo mico mu murimo wo kubwiriza.
“MWESE MURI UMWE”
3. Ni uwuhe muco uranga kamere nshya?
3 Pawulo yasobanuye ko kutarobanura ku butoni ari umuco w’ingenzi uranga kamere nshya. Yaravuze ati: “ntihaba hakiri Umugiriki cyangwa Umuyahudi, gukebwa cyangwa kudakebwa, umunyamahanga, Umusikuti, imbata n’uw’umudendezo.” * Mu itorero rya gikristo ntawugomba kumva ko aruta abandi bitewe n’ubwoko bwe, igihugu ke cyangwa urwego rw’imibereho arimo. Kubera iki? Ni ukubera ko abigishwa ba Kristo ‘bose ari umwe.’—Kolo 3:11; Gal 3:28.
4. (a) Abagaragu ba Yehova bagomba gufata abandi bate? (b) Ni iki gishobora kubangamira ubumwe bwa gikristo?
4 Abantu bamaze kwambara kamere nshya bubaha bagenzi babo bahuje ukwizera hamwe n’abandi, aho baba bakomoka hose, n’urwego baba barimo rwose (Rom 2:11). Ibyo bishobora kugorana mu bihugu bimwe na bimwe. Urugero, Abahamya benshi bo muri Afurika y’Epfo baracyatuye mu duce batujwemo hakurikijwe ibara ry’uruhu, urugero nko mu migi ikize y’abazungu, imigi y’abirabura cyangwa iy’abakomoka ku babyeyi badahuje ibara ry’uruhu. Mu Kwakira 2013, Inteko Nyobozi yemeye ko habaho gahunda yihariye igamije gufasha abavandimwe kurushaho kumenyana, kubera ko yifuzaga kubashishikariza ‘kwaguka’ (2 Kor 6:13). Iyo gahunda yari iteye ite?
5, 6. (a) Ni iyihe gahunda yashyizweho muri Afurika y’Epfo igamije gutuma abagize ubwoko bw’Imana bunga ubumwe? (Reba ifoto ibimburira iki gice.) (b) Iyo gahunda yageze ku ki?
5 Iyo gahunda yahuzaga amatorero abiri akoresha indimi zitandukanye cyangwa arimo abantu badahuje ibara ry’uruhu kugira ngo bamarane impera z’icyumweru basabana. Bajyanaga kubwiriza, bagateranira hamwe kandi bagasurana. Amatorero abarirwa mu magana yitabiriye iyo gahunda, kandi ibiro by’ishami byagejejweho inkuru nyinshi nziza z’ibyo iyo gahunda yagezeho. Hari n’abatari Abahamya byatangaje. Urugero, hari umupasiteri wavuze ati: “Si ndi Umuhamya, ariko sinabura kuvuga ko umurimo wo kubwiriza muwukora kuri gahunda ihambaye kandi ntimugira ivanguramoko.” Ariko se iyo gahunda yafashije ite Abahamya?
6 Mushiki wacu witwa Noma uvuga ururimi rw’Ikizosa, yabanje kumva adashaka gutumira abavandimwe b’abazungu bo mu itorero ry’Icyongereza ngo baze mu nzu ye iciriritse. Ariko amaze kujyana n’Abahamya b’abazungu kubwiriza kandi bakamutumira mu ngo zabo, yaravuze ati: “Yooo! Ni abantu basanzwe bameze nkatwe!” Igihe itorero ry’Ikizosa ari ryo ryari ritahiwe kwakira itorero ry’Icyongereza, uwo mushiki wacu yaratetse maze atumira bamwe muri bo. Mu bamusuye harimo n’umusaza w’itorero w’umuzungu. Noma yaravuze ati: “Natangajwe n’uko yemeye kwicara ku ikaziye!” Iyo gahunda ihoraho, yatumye abavandimwe na bashiki bacu benshi bagirana ubucuti, kandi biyemeje gukomeza kwaguka.
MWAMBARE IMPUHWE NO KUGWA NEZA
7. Kuki tugomba gukomeza kugaragarizanya impuhwe?
7 Tuzakomeza guhura n’ibigeragezo kugeza igihe isi ya Satani izarangirira. Duhura n’ubushomeri, indwara zikomeye, ibitotezo, ibiza, ubwambuzi n’ibindi. Tugomba kurangwa n’impuhwe zivuye ku mutima kugira ngo tubashe gushyigikirana muri ibyo bibazo. Impuhwe zituma tugirira abandi neza (Efe 4:32). Iyo mico igize kamere nshya idufasha kwigana Imana no guhumuriza abandi.—2 Kor 1:3, 4.
8. Iyo tugaragarije impuhwe n’ineza abagize itorero bose, bishobora kugira akahe kamaro? Tanga urugero.
8 Twakora iki ngo turusheho kwita ku banyamahanga n’abandi bantu boroheje bo mu itorero ryacu? Tugomba kubagira inshuti kandi tugatuma bumva bisanzuye (1 Kor 12:22, 25). Reka turebe ibyabaye kuri Dannykarl wo muri Filipine wimukiye mu Buyapani. Ku kazi, ntiyafatwaga kimwe n’abandi bakozi b’Abayapani. Hanyuma yagiye mu materaniro y’Abahamya ba Yehova. Dannykarl agira ati: “Abari bateranye hafi ya bose bari Abayapani, ariko banyakiranye urugwiro nk’aho twari tuziranye kuva kera.” Bakomeje kumugaragariza ineza, bituma arushaho kwegera Yehova. Yarabatijwe, none ubu ni umusaza w’itorero. Abasaza bagenzi be babona ko Dannykarl n’umugore we, Jennifer, bafatiye runini itorero. Abo basaza bavuga ko “ari abapayiniya boroheje ubuzima kandi ko ari intangarugero mu birebana no gushaka mbere na mbere Ubwami.”—Luka 12:31.
9, 10. Tanga ingero zigaragaza ukuntu ababwiriza bagira impuhwe babona ingororano.
9 Iyo tubwiriza ubutumwa bw’Ubwami, tubona uburyo bwo ‘gukorera bose ibyiza’ (Gal 6:10). Hari Abahamya benshi biga urundi rurimi bagamije gufasha abimukira (1 Kor 9:23). Ibyo byabahesheje imigisha myinshi. Urugero, mushiki wacu wo muri Ositaraliya witwa Tiffany yize Igiswayire kugira ngo afashe itorero ry’Igiswayire ryo mu mugi wa Brisbane. Nubwo kwiga urwo rurimi byamugoye, byatumye agera kuri byinshi. Yaravuze ati: “Niba ushaka kuryoherwa n’umurimo wo kubwiriza, uzage mu itorero rikoresha ururimi rw’amahanga. Ni nko gutemberera mu kindi gihugu, utiriwe uva iwanyu. Wibonera ukuntu turi umuryango mpuzamahanga w’abavandimwe, ukibonera n’ubumwe bwacu utabona ahandi.”
10 Reka dufate n’urundi rugero rw’umuryango wo mu Buyapani. Umukobwa wabo witwa Sakiko yaravuze ati: “Mu myaka ya 1990, iyo twabaga tubwiriza twakundaga guhura n’abimukira baturutse muri Burezili. Iyo twaberekaga imirongo y’Ibyanditswe muri Bibiliya y’Igiporutugali, urugero nko mu Byahishuwe 21:3, 4 cyangwa muri Zaburi ya 37:10, 11, 29, barishimaga cyane, rimwe na rimwe bakarira.” Ariko bumvise ibyo bidahagije. Sakiko yakomeje agira ati: “Twabonye ukuntu bafite inyota yo kumenya ukuri, dutangira kwiga Igiporutugali.” Uwo muryango waje kugira uruhare mu gutangiza itorero ry’Igiporutugali. Bafashije abimukira benshi baba abagaragu ba Yehova. Sakiko yaravuze ati: “Kwiga Igiporutugali byaratugoye, ariko twabonye imigisha myinshi. Dushimira Yehova cyane.”—Soma mu Byakozwe 10:34, 35.
‘MWAMBARE KWIYOROSHYA’
11, 12. (a) Kuki tugomba kwambara kamere nshya tubitewe n’impamvu zikwiriye? (b) Ni iki kizadufasha gukomeza kuba abantu biyoroshya?
11 Twambara kamere nshya tugamije guhesha Yehova ikuzo, ntituba tugamije gushimwa n’abantu. Uge wibuka ko n’umumarayika wari utunganye yagize ubwibone, agakora icyaha. (Gereranya no muri Ezekiyeli 28:17.) Ubwo rero, kurwanya ingeso y’ubwibone no kwishyira hejuru biratugora cyane kubera ko tudatunganye. Nubwo bimeze bityo ariko, dushobora kwambara umuco wo kwiyoroshya. Ni iki cyabidufashamo?
12 Niba dushaka gukomeza kuba abantu biyoroshya, tugomba kugena igihe cyo gusoma Ijambo ry’Imana buri munsi no gutekereza ku byo dusoma (Guteg 17:18-20). Tugomba gutekereza by’umwihariko ku byo Yesu yatwigishije n’urugero ruhebuje yadusigiye mu birebana no kwicisha bugufi (Mat 20:28). Tekereza ko Yesu yanogeje intumwa ze ibirenge (Yoh 13:12-17)! Natwe rero, tugomba gusenga Imana buri gihe tuyisaba umwuka wayo, kugira ngo udufashe kurwanya ingeso mbi yo kumva ko turuta abandi.—Gal 6:3, 4; Fili 2:3.
13. Ni izihe ngororano umuntu aheshwa no kwicisha bugufi?
13 Soma mu Migani 22:4. Abasenga Imana by’ukuri bose basabwa kwicisha bugufi kandi bibahesha ingororano nyinshi. Kwicisha bugufi bituma twimakaza amahoro n’ubumwe mu itorero. Nanone, bituma Imana itugaragariza ubuntu butagereranywa. Intumwa Petero yaravuze ati: “mwese mukenyere kwiyoroshya mu mishyikirano mugirana, kuko Imana irwanya abishyira hejuru, ariko abicisha bugufi ikabagaragariza ubuntu bwayo butagereranywa.”—1 Pet 5:5.
‘MWAMBARE KWITONDA NO KWIHANGANA’
14. Ni nde watanze urugero ruhebuje mu birebana no kwitonda no kwihangana?
14 Muri iyi si, iyo umuntu yitonda kandi akihangana, abandi batekereza ko ari umunyantege nke. Ariko ibyo si ko biri rwose. Iyo mico myiza cyane ituruka kuri Yehova, ufite imbaraga nyinshi kurusha abandi bose mu ijuru no ku isi. Ni we watanze urugero ruhebuje mu birebana no kwitonda no kwihangana (2 Pet 3:9). Ibuka ukuntu yihanganye igihe Aburahamu na Loti bamubazaga ibibazo (Intang 18:22-33; 19:18-21). Nanone, Yehova yamaze imyaka isaga 1.500 yihanganira ishyanga rya Isirayeli ryamwigometseho.—Ezek 33:11.
15. Ni mu buhe buryo Yesu yatanze urugero mu bijyanye no kwitonda no kwihangana?
15 Yesu ‘yaritondaga’ (Mat 11:29). Yihanganiye cyane intege nke z’abigishwa be. Mu gihe cyose Yesu yamaze ku isi, abayobozi b’idini bamunengaga bamuhora ubusa. Ariko yakomeje kwitonda no kwihangana kugeza yishwe. Igihe Yesu yari amanitswe ku giti ababara cyane, yasenze Se wo mu ijuru amusaba kubabarira abari bagiye kumwica, kuko ‘batari bazi icyo bakora’ (Luka 23:34). Yatanze urugero ruhebuje rwose mu bijyanye no kwitonda no kwihangana mu gihe yari mu bibazo bikomeye!—Soma muri 1 Petero 2:21-23.
16. Twagaragaza dute umuco wo kwitonda n’uwo kwihangana?
16 Ariko se twagaragaza dute ko twitonda kandi tukihangana? Pawulo yatweretse uko twabigaragaza igihe yandikaga ati: “Mukomeze kwihanganirana no kubabarirana rwose igihe umuntu agize icyo apfa n’undi. Ndetse nk’uko Yehova yabababariye rwose, abe ari ko namwe mubabarirana” (Kolo 3:13). Tugomba kwitonda no kwihangana kugira ngo dushobore kumvira iryo tegeko. Iyo turyumviye, twimakaza ubumwe mu itorero.
17. Kuki kwitonda no kwihangana ari iby’ingenzi?
17 Buri Mukristo asabwa kwambara umuco wo kwitonda no kwihangana. Iyo mico ni iy’ingenzi kubera ko ari yo izatuma turokoka (Mat 5:5; Yak 1:21). Ik’ingenzi kurushaho ni uko iyo mico ituma twubaha Yehova, tugafasha n’abandi kumwubaha.—Gal 6:1; 2 Tim 2:24, 25.
“MWAMBARE URUKUNDO”
18. Urukundo no kutarobanura ku butoni bihuriye he?
18 Imico yose twasuzumye ifitanye isano ya bugufi n’urukundo. Urugero, umwigishwa Yakobo yacyashye abavandimwe batoneshaga abakire bagasuzugura abakene. Yagaragaje ko iyo myitwarire itari ihuje n’itegeko ry’Imana rivuga ngo: “ukunde mugenzi wawe nk’uko wikunda.” Yongeyeho ati: “niba mukomeza kurobanura ku butoni, muba mukora icyaha” (Yak 2:8, 9). Urukundo rutuma twirinda amacakubiri ashingiye ku mashuri, ubwoko n’inzego z’imibereho. Kwigaragaza nk’abantu batarobanura ku butoni ntibihagije, ahubwo kutarobanura ku butoni bigomba kuba biri muri kamere yacu.
19. Kuki ari iby’ingenzi ko twambara urukundo?
19 Nanone, urukundo ‘rurihangana, rukagira neza kandi ntirwiyemera’ (1 Kor 13:4). Tugomba kwihangana, tukagwa neza kandi tukicisha bugufi kugira ngo dukomeze kugeza ubutumwa bw’Ubwami ku bandi (Mat 28:19). Iyo mico inatuma tubana neza n’abavandimwe na bashiki bacu bose bo mu itorero. Iyo twese twihatiye kugaragaza urukundo, bituma twunga ubumwe mu matorero yacu kandi tugahesha Yehova ikuzo. Abandi na bo babona ubumwe bwacu bakitabira ukuri. Ni yo mpamvu umurongo w’Ibyanditswe uvuga ibyo kwambara kamere nshya, usoza ugira uti: “ikigeretse kuri ibyo byose, mwambare urukundo, kuko ari rwo rwunga abantu mu buryo bwuzuye.”—Kolo 3:14.
MUKOMEZE “GUHINDURWA BASHYA”
20. (a) Ni ibihe bibazo tugomba kwibaza, kandi kuki? (b) Ni iki dutegerezanyije amatsiko?
20 Buri wese muri twe agomba kwibaza ati: “Ni iki kindi nakora ngo niyambure burundu kamere ya kera?” Tugomba gukomeza gusenga Imana tuyisaba kubidufashamo, kandi tukihatira kureka imyifatire cyangwa ibikorwa byazatubuza kuragwa Ubwami bw’Imana (Gal 5:19-21). Tugomba no kwibaza tuti: “Ese nkomeza guhindurwa mushya mu bitekerezo” (Efe 4:23, 24)? Kubera ko tudatunganye, kugira ngo twambare kamere nshya kandi tuyigumane bisaba guhatana. Tugomba guhozaho. Igihe buri muntu wese azaba yambaye kamere nshya mu buryo bwuzuye, ubuzima buzaba bushimishije rwose!
^ par. 3 Kera abantu basuzuguraga Abasikuti, bakabona ko basigaye inyuma.


text:
“Amahoro abe mu bantu yishimira”
“Mu ijuru icyubahiro kibe icy’Imana, no ku isi amahoro abe mu bantu yishimira.”—LUKA 2:14.
Impamvu ituma bamwe bizihiza Noheli
Buri mwaka, papa n’abandi bayobozi b’amadini bigisha ubutumwa bw’amahoro, bizeye ko igihe cya Noheli kizatuma hasohozwa amagambo yavuzwe n’umumarayika, agira ati “ku isi amahoro abe mu bantu [Imana] yishimira.” Hari n’abakora ingendo ntagatifu kugira ngo bizihize uwo munsi.
Aho ikibazo kiri
Niba mu gihe cya Noheli haba amahoro, ntatera kabiri. Urugero, igihe u Burayi bwari mu Ntambara ya Mbere y’Isi Yose mu Kuboza 1914, abasirikare b’Abongereza n’Abadage bavuye mu myobo maze bizihiriza Noheli hamwe. Basangiye ibyokurya, ibyokunywa n’itabi. Banakinnye umupira w’amaguru. Ariko ako gahenge ntikateye kabiri. Umusirikare w’umwongereza wari ku rugamba yandikiye mugenzi we w’umudage ati “uyu munsi dufite amahoro. Ariko ejo uzarwanirire igihugu cyawe, nanjye nzarwanirira icyanjye.”
Amahame ya Bibiliya
‘Dore umwana yatuvukiye. Azitwa Umwami w’amahoro. Ubutware bwe buziyongera kandi amahoro ntazagira iherezo’ (Yesaya 9:6, 7). Ese ubwo buhanuzi buvuga ibya Yesu ntibuhumuriza? Yesu ntiyazanywe ku isi no gutanga amahoro y’umunsi umwe mu mwaka. Yesu Umutegetsi utegekera mu ijuru, azimakaza amahoro nyakuri atazagira iherezo.
“Mugire amahoro binyuze kuri jye [Yesu]. Mu isi mugira imibabaro, ariko nimukomere! Nanesheje isi” (Yohana 16:33). No muri iki gihe, Yesu afasha abigishwa be kugira amahoro. Ni iby’ukuri ko Abakristo bahura n’imibabaro. Ariko Bibiliya yabafashije gusobanukirwa impamvu hariho imibabaro n’uko Yesu azazana amahoro arambye ku isi. Kumenya ibyo, bituma bagira amahoro yo mu mutima.
Nubwo Abahamya ba Yehova bakomoka mu bihugu bitandukanye, bakaba badahuje ibara ry’uruhu, ubwoko cyangwa ururimi, bafite amahoro bitewe no gukurikiza amagambo ya Yesu. Niba ushaka kubyirebera, uzajye mu materaniro abera mu Nzu y’Ubwami. Ushobora kuzemeranya n’abandi benshi ko amahoro bafite aruta amahoro ayo ari yo yose abantu bagira kuri Noheli.
Abahamya ba Yehova babana mu mahoro nubwo badahuje ibara ry’uruhu cyangwa ururimi. Niba ushaka kubyirebera, uzajye mu materaniro abera mu Nzu y’Ubwami.


text:
UMUGEREKA
Mikayeli, umumarayika mukuru, ni nde?
UMUMARAYIKA witwa Mikayeli ntavugwa kenshi muri Bibiliya. Ariko buri gihe avugwa afite ikintu runaka akora. Mikayeli avugwa mu gitabo cya Daniyeli arwanya abamarayika babi; mu rwandiko rwa Yuda aba ajya impaka na Satani; naho mu Byahishuwe aba arwanya Satani n’abadayimoni be. Iyo Mikayeli arwanirira ubutegetsi bwa Yehova kandi akarwanya abanzi b’Imana, aba agaragaza ko abaho ahuje n’izina rye risobanurwa ngo “ni nde umeze nk’Imana?” Ariko se, Mikayeli ni nde?
Rimwe na rimwe hari ubwo umuntu agira amazina menshi. Urugero, umukurambere Yakobo nanone yitwaga Isirayeli, n’intumwa Petero yitwaga Simoni (Intangiriro 49:1, 2; Matayo 10:2). Mu buryo nk’ubwo, Bibiliya igaragaza ko Mikayeli ari irindi zina rya Yesu Kristo mbere y’uko aza ku isi na nyuma y’uko asubira mu ijuru. Reka dusuzume imirongo y’Ibyanditswe ibyemeza.
Umumarayika mukuru. Ijambo ry’Imana rivuga ko Mikayeli “ari we mumarayika mukuru” (Yuda 9). Zirikana ko Mikayeli yitwa umumarayika mukuru. Ibyo byumvikanisha ko hariho umumarayika mukuru umwe gusa. Koko rero, ijambo ngo “umumarayika mukuru” nta na rimwe rikoreshwa muri Bibiliya riri mu bwinshi, ahubwo buri gihe riba riri mu bumwe. Nanone Bibiliya ishyira isano hagati ya Yesu n’uwo mwanya wo kuba umumarayika mukuru. Mu 1 Abatesalonike 4:16 havuga ibyerekeye Umwami Yesu Kristo wazutse hagira hati ‘Umwami ubwe azamanuka avuye mu ijuru atange itegeko mu ijwi riranguruye no mu ijwi ry’umumarayika mukuru.’ Aha ngaha, ijwi rya Yesu rivugwaho ko ari ijwi ry’umumarayika mukuru. Ku bw’ibyo rero, uwo murongo w’Ibyanditswe ugaragaza ko Yesu ari we mumarayika mukuru witwa Mikayeli.
Umugaba w’ingabo. Bibiliya ivuga ko ‘Mikayeli n’abamarayika be barwanye na cya kiyoka n’abamarayika bacyo’ (Ibyahishuwe 12:7). Bityo, Mikayeli ni we Mugaba w’ingabo z’abamarayika bizerwa. Nanone mu Byahishuwe hagaragaza ko Yesu ari we Mugaba w’ingabo z’abamarayika bizerwa (Ibyahishuwe 19:14-16). Intumwa Pawulo na we yavuze mu buryo busobanutse neza ibyerekeye “Umwami Yesu” n’“abamarayika be b’abanyambaraga” (2 Abatesalonike 1:7). Ubwo rero, Bibiliya ivuga Mikayeli n’“abamarayika be,” ikavuga na Yesu n’“abamarayika be” (Matayo 13:41; 16:27; 24:31; 1 Petero 3:22). Kubera ko nta hantu na hamwe Ijambo ry’Imana rivuga ko mu ijuru hariyo imitwe ibiri y’ingabo z’abamarayika bizerwa, umwe uyoborwa na Mikayeli n’undi uyoborwa na Yesu, bihuje n’ubwenge kuvuga ko Mikayeli ari Yesu Kristo mu ijuru. *
^ par. 1 Ibindi bisobanuro bigaragaza ko izina Mikayeli ryerekeza ku Mwana w’Imana biri mu gitabo cyanditswe n’Abahamya ba Yehova (Étude perspicace des Écritures, Umubumbe wa 2, ku ipaji ya 280-281).


text:
28 Kanama–3 Nzeri
EZEKIYELI 39-41
Indirimbo ya 107 n’isengesho
Amagambo yo gutangira (Imin. 3 cg itagezeho)
UBUTUNZI BWO MU IJAMBO RY’IMANA
“Icyo iyerekwa ry’urusengero rwa Ezekiyeli risobanura”: (Imin. 10)
Gucukumbura ibintu by’agaciro byo mu Ijambo ry’Imana: (Imin. 8)
Ezk 39:7—Iyo abantu bavuga ko Imana irenganya, kuki baba batukisha izina ryayo? (w12 1/9 21 par. 2)
Ezk 39:9—Nyuma ya Harimagedoni, intwaro ibihugu byari bifite zizakoreshwa iki? (w89 15/8 14 par. 20)
Ibyo wasomye muri Bibiliya muri iki cyumweru bikwigisha iki kuri Yehova?
Ni ibihe bintu bindi by’agaciro wasomye muri Bibiliya muri iki cyumweru?
-
Gusoma Bibiliya: (Imin. 4 cg itagezeho) Ezk 40:32-47
JYA URANGWA N’ISHYAKA MU MURIMO WO KUBWIRIZA
Kuganira n’umuntu ku ncuro ya mbere: (Imin. 2 cg itagezeho) fg isomo rya 1 par. 1—Vuga ibirebana na videwo ivuga ngo Ese wakwemera ubutumwa bwiza? (ntuyerekane) hanyuma umuhe ako gatabo.
Gusubira gusura: (Imin. 4 cg itagezeho) fg isomo rya 1 par. 2—Shyiraho urufatiro rwo gusubira gusura.
Icyigisho cya Bibiliya: (Imin. 6 cg itagezeho) fg isomo rya 1 par. 3-4
IMIBEREHO IKWIRIYE ABAKRISTO
Indirimbo ya 145
“Nzongera kuba umupayiniya w’umufasha ryari?”: (Imin. 15) Ikiganiro. Erekana videwo ivuga ngo: Yehova amfasha muri byose.
Icyigisho cya Bibiliya cy’Itorero: (Imin. 30) kr igice cya 17 par. 1-9
Isubiramo no kuvuga muri make ibyo muziga mu cyumweru gitaha (Imin. 3)
Indirimbo ya 92 n’isengesho


text:
Bamwe mu batuye mu Murenge wa Remera mu karere ka Gatsibo, baravuga ko babangamiwe cyane no kuba bahatirwa kujya muri Mucaka Mucaka ya mu gitondo cya kare.
Barasaba ubuyobozi ko bwayihagarika bitewe n’uko ngo ibangamira imirimo yabo ya buri munsi.
Aba baturage biganjemo abakora imirimo y’ubuhinzi, bavuga ko abayobozi bo ku rwego rw’umudugudu bakiva mu Itorero ry’Igihugu mu mpera z’ukwezi kwa 12 umwaka ushize, ari bwo bahise batangiza abaturage Muchaka Muchaka.
Iyo myitozo ngororamubiri ngo abayobozi batangiye kuyihatira abaturage buri gitondo kubera ko ngo bari bahize ko bagiye gutoza abo basize mu midugudu.
Nyuma y’iminsi mike iyo mucaka mucaka itangiye, ngo abo bayobozi baje guhindura maze bavuga ko itazongera kujya iba buri munsi, ko ahubwo izajya iba Gatatu mu cyumweru igatangira saa kumi za mu gitondo ari na yo masaha itangirira ho kugeza ubu, gusa ariko hakaba hari n’abayitangira saa cyenda z’ijoro.
Nirere Helena utuye mu Kagali ka Rurenge mu Mudugudu wa Nyagasozi muri uyu Murenge wa Remera, avuga ko uramutse asibye kujya kuri muchaka muchaka abihanirwa.
Aganira n’Izubarirashe.rw, uyu mubyeyi yagize ati “mucaka ya buri gitondo tuyijyamo, utayigiyemo baramuhana ariko rwose yari ikwiriye kuba itegeko. None se ko bavuga ngo n’umukecuru agomba kuyijyamo n’ufite uruhinja akajyayo njye mbona batari bakwiye kubigira itegeko!”
Mukamugabo Rachel utuye mu Kagali ka Bushobora mu Mudugudu wa Kamabuye avuga ko muchaka muchaka mu Kagali buri muturage ategetswe kuyijyamo, ndetse utayigiyemo akaba acibwa amafaranga y’u Rwanda igihumbi.
Yagize ati “Mucaka irakorwa ariko rwose mbona abantu bakuru bakwiye gusonerwa, kuko mbona hari ababa batabishoboye kuko iyo utagezeyo mucaka ikarinda isozwa komite y’umudugudu ikugeraho bakaguca amafaranga igihumbi.”
Bamwe mu bayobozi b’imidugudu iri muri uyu murenge bavuga ko kwitabira muchaka mucaka ari amabwiriza bahawe n’ubuyobozi bubakuriye, gusa bakaba bavuga ko nta muturage baraca amafaranga y’uko atayabiriye.
Mukamana Marcelline, Umunyamabanga Nshingwabikorwa w’umurenge wa Remera, avuga ko ibikorwa byo kubyuka kare abaturage bakajya muri siporo nyuma yaho bakaganirizwa kuri gahunda za Leta ari ibintu byemejwe n’inzego z’ubuyobozi zitandukanye, ariko akavuga ko kwitabira izo siporo atari itegeko.
Aganira n’Izubarirashe.rw, Mukamana Marcelline yagize ati “ibyo ni bimwe mu bikorwa bikorerwa mu masibo bigamije siporo, turabizi ni ibikorwa bihari kandi byemejwe mu nzego zitandukanye, ariko twamenye ko hari abaturage bagaragaje ko babyutswa mu masaa cyenda z’ijoro, ariko twagifatiye umwanzuro twumvikana isaha ibabereye bazajya bakoreraho siporo, ntabwo biba buri munsi, bishobora kuba kabiri cyangwa gatatu mu cyumweru bitewe na gahunda bihaye, bakabyuka bagakora siporo.”
Kantengwa Mary, Umuyobozi w’Akarere ka Gatsibo Wungirije Ushinzwe Imibereho myiza y’Abaturage avuga kujya muri izi gahunda za mucaka mucaka ari ubushake bityo ko ntawe ukwiye guhatira abo baturage kubyitabira.
Uyu muyobozi yagize ati “Ntabwo Mucaka Mucaka ikwiye kuba agahato ahubwo bikwiye kuba ubwumvikane, ndetse no kujya mu isibo, iyo hajemo iby’imyitozo ngororamubiri ni mu buryo bwo kubafasha kugira ngo ubuzima bwabo butagira indwara ariko ntabwo bikwiye kuba agahato, bikwiye kuba ku bushake uko ni ko kuyobora, ntabwo kuyobora ari ugusunika cyangwa gusunikisha inkoni iyo miyoborere ntabwo ariyo muri iki gihe tugenderaho.”


text:
IMYITEGURO Y’UBUKWE
- Umusore araye ari bushyingirwe:
Bamutegaga amasunzu, bakamwogosha ubwanwa, bakamuca inzara. Bamwambikaga impu z’imikane cyangwa indengera z’abagabo. Bamwambikaga ibitare n’inigi nshya. Umusore yarikenuraga hose, akabonera, abandi bahungu bakamwigisha uko azifata mu bukwe, uko azabana n’umugore, uko azarongora: gucira imbazi, kwambika umwishywa, gukirana. Abahungu bamuherekezaga hose bakamumara ubwoba, bakamutera ubutwaringo atazabaka ishema agahemuza umuryango.
Bateganyaga abahungu bajijutse, baboneye bo kuyobora umukwe no kumugira inama. Bakamurinda kwandagara, kwifata nabi, no gukubagana. Bamwigishaga uko azaramukanya, uko azifata mu bukwe, uko azicara, uko azavuga bamubajije, uko azivuga amaze kurongora. Babaga ari abarimu muri byose, mu muco, mu myifatire, mu mvugo no mu bitekerezo.
- Umugeni araye ari bushyingirwe:
Bamwogoshaga amasunzu, bakamukenura hose. Umushyingira ni we wahindukaga umwigisha we. Ababyeyi bamutoreraga umwigisha uzi ubwenge, wubatse ndetse ubyaye, akaba umwegereye mu muryango wabo. Yamwigishaga uko azifata mu gihe cyo kurongorwa, uko azifata nahura n’umugabo we, uko azakirana. Yamwigishaga uko azatinya, akamwigisha kutazagira inda nini mu biryo (umugeni ntiyaryaga cyane, ahubwo yanywaga amata cyangwa ibindi byoroshye. Ntiyanywaga inzoga). Umugeni yagombaga kwisiga no kwiyuhagira kenshi.
Batoraga abakwe benshi ko guherekeza umugeni, abagabo benshi n’abasore, n’abakobwa benshi. Bateguraga umwe muri basaza be, uzajya guca hagati. Batoranyaga umukobwa cyangwa umuja bazasigarana. Bateguraga uruhu rushya azagenda yambaye, bagategura n’intamyi zo kuboha, umubavu wo kujya yosa inkanda, bakamwigisha uko bayinyukanyuka, uko bayishishima. Bamwigishaga guteka, gusasa, gutegura mu nzu no kumenya kwakira abantu. Bamwigishaga uko bagira icyubahiro cy’abakuru, gutsinda sebukwe na nyirabukwe. Bamwigishaga n’indi migenzo y’abagore.
Ibyo umugeni yatahanaga ajya gushyingirwa, byari birimo:
- igisabo cyo gucunda, cyagendaga imbere y’inka
- urusyo n’ingasire
- ubutega (ubugoyi, ubunyaga cyangwa ubujogano)
- ibiseke birimo amavuta (amavuta yoseheje hamwe n’andi akuze yo guteka), imikondo, icwende
- inkono ivuga
- ikigagara (urutete rwo kwosa inkanda)
- ibiremo byo kwihanaguza
- inkanda z’imikane zo kuryamamo no kwiyorosa
4. GUHEREKEZA UMUGENI
Imyiteguro mu muryango yombi yarangiye, hakurikiragaho kwohereza umukobwa ku bamusabyeho umugeni. Kera ubukwe bwatahaga nijoro. Nta mukobwa washoboraga kwijyana kwa sebukwe nk’aho nta muryango agira cyangwa nk’uwaciwe mu muryango. Yaraherekezwaga, bikerekana ko avuye mu muryango. Mu bamuherekeje, bamwe bagendaga bamuhetse, abandi bamushagaye. Umugeni yagendaga mu kirago.
5. KWAKIRA UMUGENI
Abakwe bageze hafi y’aho bajya gushyingira, barisuganyaga, bakitunganya, bagakurikirana. Abagabo bamwe bajyaga imbere, abandi bakajya inyuma y’abakwe bose. Abakobwa bajyaga hagati bakikije umugeni.
Iyo bageraga iyo babaga bagiye, kwa se w’umuhungu bagombaga kwakira umushyitsi ubagendereye, ari we wagomba kuba umukazana wabo. Umugeni yakirwaga na sebukwe wabaga afashe icyuhagiro na nyirabukwe wabaga afashe umwuko.
Mu irembo babaga bahatabye ingasire y’ikinanira, umugeni yahagera agashyiraho ibirenge byombi, akayihagararaho, bakamutera icyuhagiro. Bakamwokera, bamukoza umwuko ku ruhanga, mu gituza, ku ntugu zombi. Nk’uko yabaga yabibwiwe, yageraga mu marembo akanagira, agategereza ko bene urugo baza kuhamukura. Ntabwo bapfaga kuhamukura, bagombaga kugira icyo bamuha. Umugeni ntiyinjiraga mu nzu yo kwa sebukwe nta kintu arabona. Batangaga ibinyuranye bitewe n’uturere, hari aho batangaga inka cyangwa irindi tungo, abakene bagatanga isuka. Aho bitaberaga mu irembo, byaberaga mu irebe ry’umuryango.
Umugeni yinjizwaga kwa sebukwe, akajya mu mbere hamwe n’abakobwa bose. Abakwe bakwaga inkoni zabo bakicwaza ukwabo (mu ruhande rwabo bihariye) bakurikije uko basumbana. Bakabazimanira inzoga y’amarwa n’urwagwa, bagatarama kugeza igihe umusore ahamagarwa na se ngo arongore.